АЛЬФА НОРМИКС – medu.uz – Дорилар ҳақида маълумотлар ўзбек тилида\nHome Йўриқномалар АЛЬФА НОРМИКС\nПрепаратнинг савдо номи: АЛЬФА НОРМИКС.\nТаъсир этувчи модда (ХПН): рифаксимин\nфаол модда: рифаксимин – 200 мг,\nёрдамчи моддалар:натрий крахмал гликоляти, глицерил дистеарати, коллоидликремний диоксиди, тальк, микрокристалл целлюлоза, гипромеллоза, титан диоксиди (Е171), динатрий эдетати, пропиленгликоль, темир (III) оксиди (Е172).\nТаърифи: плёнка қобиқ билан қопланган, думалоқ, икки томонлама қавариқ, пушти рангли таблеткалар.\nФармакотерапевтик гуруҳи: антибиотик, рифаксимин.\nАТХ коди: А07АА11.\n«АЛЬФА НОРМИКС» препарати α полиморф шаклида рифаксимин [4-дезокси-4′-метилпиридо (1′,2′-1,2) имидазо (5,4-с) рифамицин SV] сақлайди.\nРифаксимин – рифамицин гуруҳига мансуб антибиотик бўлиб, бактерияларнинг ДНК га боғлиқ РНК-полимераза ферментининг β-суббирликларини қайтмас тарзда боғлайди, ва демак бактерияларнинг РНК синтезини сусайтиради. Рифаксимин меъда-ичак инфекцияларини келтириб чиқарувчи граммусбат ва грамманфий, аэроб ва анаэроб бактерияларга нисбатан микробларга қарши кенг фаоллик доирасига эга.\nМеъда-ичак йўлларидан кучсиз сўрилиши оқибатида α полиморф шаклидаги рифаксимин ичак деворига маҳаллий таъсир кўрсатади ва ичак девори орқали ўтадиган патогенларга нисбатан, ҳатто ушбу бактериялар препаратга in vitro шароитларда сезувчан бўлса ҳам, клиник жиҳатдан нофаол ҳисобланади.\nМикробларга қарши фаолликнинг кенг доираси шунингдек препаратга ичакдаги кўпгина патологик ҳолатларни келтириб чиқарадиган патоген бактериялар миқдорини камайтиришга имкон беради. Шундай қилиб, рифаксимин:\nдетоксикация жараёни бузилиши билан кечувчи жигарнинг оғир касаллигида жигар энцефалопатияси симптомлари патогенезида ва ривожланишида иштирок этувчи аммиак ҳамда бошқа заҳарли бирикмаларнинг бактериялар томонидан ҳосил қилинишини;\nичакда микроорганизмларнинг ортиқча ўсиши синдромида бактерияларнинг юқори пролиферациясини;\nдивертикуляр халтача ичида ва атрофида яллиғланишда иштирок этиши ҳамда дивертикуляр касаллик симптомлари ва асоратлари ривожланишида муҳим роль ўйнаши мумкин бўлган бактерияларни чамбар ичак дивертикулида мавжуд бўлишини;\nшиллиқ қаватнинг иммунитетини тартибга солишда ва/ёки ҳимоя фаолиятида келиб чиқиши ирсий нуқсонлар билан боғлиқ ичакнинг сурункали яллиғланишини келтириб чиқара оладиган ёки уни доимо сақлаб тура оладиган антиген рағбатлантирилиши жадаллигини;\nколоректал жарроҳлик аралашувида инфекцион асоратлар хавфини камайтиришга қодир.\nФармакокинетик тадқиқотлар α полиморф шаклидаги рифаксимин оғиз орқали қабул қилинганида деярли сўрилмаслигини (1% дан кам) кўрсатди. Рифаксиминнинг терапевтик дозаларини соғлом кўнгиллиларга ва ичак шиллиқ қаватлари шикастланган (ичакнинг яллиғланиш касаллиги мавжуд) беморларга такроран юборилганида препаратнинг қон плазмасидаги миқдори жуда ҳам кам (10 нг/мл дан кам) бўлган. Аҳлат экстрактлари таҳлили ўзгармаган рифаксиминни мавжудлигини кўрсатди, бу эса меъда-ичак йўли орқали ўтиши жараёнида унинг парчаланиши ёки метаболизми йўқлигидан далолат беради.\nНишонланган рифаксиминдан фойдаланган ҳолда ўтказилган тадқиқот 14C-рифаксимин аҳлат билан мутлоқ ва деярли тўлиқ (киритилган дозанинг 96,9%) чиқарилишини тахмин қилиш учун асос бўлади. Сийдик билан ажратиб чиқарилган 14С-рифаксимин юборилган дозанинг 0,4% дан ошмайди.\nРифаксиминга сезгир бактериялар келтириб чиқарадиган меъда-ичак йўллари инфекцияларини даволаш, улар жумласига қуйидагилар киради:\nмеъда-ичак йўлларининг ўткир инфекциялари;\nичакда микроорганизмларнинг ортиқча кўпайиши синдроми;\nчамбар ичакнинг симптоматик асоратсиз дивертикулези;\nичакнинг сурункали яллиғланиши.\nКолоректал жарроҳлик аралашувида инфекцион асоратларни профилактика қилишда қўлланилади.\nКатталар ва 12 ёшдан катта бўлган болаларга 200 мг (плёнка билан қопланган 1 таблетка) ҳар 8 соатда ёки 400 мг (плёнка билан қопланган 2 таблетка) ҳар 8-12 соатда буюрилади. Зарурат бўлганида, препаратни қабул қилиш дозаси ва сони шифокор кузатуви остида ўзгартирилиши мумкин.\nДаволаш муддати 7 кундан ошмаслиги керак ва пациентларнинг клиник ҳолатига қараб белгиланади. Зарурат бўлганида такрорий даволаш курси камида 20-40 кун ўтгандан кейин ўтказилиши лозим. Даволашнинг умумий давомийлиги беморнинг клиник ҳолатига қараб белгиланади.\nПрепарат оғиз орқали, бир стакан сув билан ичиб қабул қилинади.\nРифаксиминни овқатланиш вақтида ёки ундан кейин қабул қилиш мумкин.\nДозага тузатиш киритиш талаб қилинмайди, чунки «АЛЬФА НОРМИКС» препаратини ёшлар ва кексалар томонидан қўллаш хавфсизлиги ва самарадорлигига доир маълумотлар фарқланмайди.\nБуйрак фаолиятини бузилиши бўлган беморлар учун дозага тузатиш киритиш назарда тутилмаслигига қарамай, улар томонидан мазкур препарат қўлланилганида эҳтиёткорликни намоён этиш лозим.\nРифаксиминни 12 ёшдан кичик болаларда қўллаш хавфсизлиги ва самарадорлиги аниқланмаган.\nПрепаратни постмаркетинг даври мобайнида қўллаш тажрибаси\nПострегистрацион (Рўйхатдан ўтказилганидан кейинги) даврда рифаксиминни қўллаш оқибатидаги янги ножўя таъсирлари тўғрисида хабар берилган. Бундай таъсирларни юз бериш тез-тезлиги номаълум (яъни уни мавжуд маълумотлар асосида баҳолаш мумкин эмас).\nНожўя таъсирлар ўз тез-тезлигига кўра қуйидагича таснифланади:\nЖуда тез-тез (>1/10), тез-тез (>1/100– <1/10), тез-тез эмас (>1/1,000 – <1/100), кам ҳолларда (>1/10,000 – <1/1,000), жуда кам ҳолларда (<1/10,000), номаълум (тез-тезлиги мавжуд маълумотлар асосида баҳолаш мумкин эмас).\nMedDRA таснифи бўйича аъзолар тизими томонидан бузилишларнинг намоён бўлиши синфлари Тез-тез Тез-тез эмас Номаълум\nва инвазиялар кандидоз, оддий герпес, назофарин-гит, фарингит, юқо-ри нафас йўллари-нинг инфекциялари клостридиал инфекция\nҚон ва лимфа тизими томонидан бузилишлар лимфоцитоз, моноцитоз, нейтропения тромбоцитопения\nИммун тизими томонидан бузилишлар анафилактик реакциялар, юқори сезувчанлик\nМетаболизм ва овқат ҳазм қилишни бузилиши иштаҳани йўқолиши, дегидратация\nРуҳий бузилишлар патологик туш кўриш, тушкун кайфият, уйқусиз-лик, асабийлашиш\nМарказий нерв тизими томонидан бузилишлар бош айланиши,\nбош оғриғи гипестезия, мигрень, парестезия, вена синусларига оид бош оғриғи, уйқучанлик пресинкопе\nКўриш аъзолари томонидан бузилишлар диплопия\nҚулоқ ва қулоқ лабиринти томонидан бузилишлар қулоқда оғриқ, вертиго\nЮрак фаолиятини бузилишлари юракни уриб кетиши\nБузилишлари артериал қон босимини ошиши, қизиб кетишлар\nторакал ва медиастенал бузилишлар йўтал, томоқни қури-ши, нафас сиқиши, бурун битиши, орофарингеал соҳада оғриқ, ринорея\nМеъда-ичак йўллари томонидан бузилишлар қоринда оғриқ, қабзият, ич келишига қистовлар, диарея, метеоризм, қоринни дам бўлиши/кенгайиши, кўнгил айниши, қусиш, ректал тенезмлар қориннинг юқори қисмида оғриқ, асцит, лабларни қуриши, диспепсия,\nмеъда-ичак йўллари моторикасини бузилиши, ични қаттиқ келиши, ични қон аралаш келиши,\nични шиллиқ аралаш келиши, таъм сезишни бузилиши\nГепато-биллиар бузилишлар аспартатамино-трансфераза даражасини ошиши жигардан олинган функционал синамаларнинг аномал қийматлари\nТери ва тери ости тўқималар томонидан бузилишлар тошма, тери тошмалари ва экзантема, қуёш таъсирида эритема1 ангионевротик шиш,\nдерматит, эксфолиатив дерматит, экзема, эритема, қичишиш, геморрагик тошма, эшакеми\nТаянч-ҳаракат аппа–рати ва бирикти–рувчи тўқималар томонидан бузилишлар белда оғриқ, мушак спазмлари, мушак кучсизлиги, миалгия,\nБуйрак ва сийдик чи–қариш йўллари томо–нидан бузилишлар гематурия, глюкозу-рия, поллакиурия, полиурия, протеинурия\nРепродуктив тизим ва кўкрак бези томо–нидан бузилишлар полименорея\nУмумий бузилишлар ва юбориш жойида реакциялар иситма астения, эт увиши-ши, совуқ тер чиқиши, кучли терлаш, гриппга ўхшаш симптомлар, периферик шиш, оғриқ ва дискомфорт\nЛаборатор таҳлил кўрсаткичларини ўзгариши протромбин вақти кўрсаткичининг (ХМН) аномал қиймати\n1Тадқиқотчидан олинган хабарда «қуёш эритемаси» ножўя таъсири ҳақида сўз юритилганлиги сабабли ушбу таъсирни кенг маънода ёруғлик таъсирига сезувчанлик реакцияси сифатида эмас, балки аниқ «қуёш эритемаси» самараси сифатида қаралиши керак.\nФаол моддага, рифамицин ҳосилаларига ёки препаратнинг ҳар қандай ёрдамчи моддаларига юқори сезувчанлик. Ичак тутилиши. Юқори ҳарорат ёки аҳлатда қон бўлиши билан кечувчи диареяда рифамицинни қабул қилиш мумкин эмас.\nТизимли бактериал инфекцияни даволаш учун рифаксимин гуруҳидаги бошқа антибактериал препаратларни қабул қилган беморлар томонидан рифаксиминни қабул қилиш тажрибаси йўқ.\nСоғлом инсонлардан фарқли равишда, жигар фаолиятини бузилиши бўлган беморлар томонидан препарат қўлланилганида бундай беморларнинг юқори тизимли экспозицияси оқибатида рифаксиминни CYP3A4цитохроми ёрдамида метаболизмга учрайдигандори воситаларининг (масалан, варфарин, тутқаноққа қарши ва антиритмик препаратларнинг) фармакинетикасига таъсир этиши мумкинлигини инкор этиш мумкин эмас, бунда CYP3A4 цитохроми рифаксимин томонидан кучсиз фаоллашишга учрайди.\nФаоллаштирилган кўмир қўлланилганида рифаксиминнибундай восита қўлланганидан кейин камида 2 соат ўтгач қўллаш лозим.\nАгар инфекцион диареяни даволашда (ўткир меъда-ичак инфекцияси ва сайёҳлар диареяси ҳолатида) диарея симптомлари кучайиб борса ёки 48 соатдан ортиқ давр мобайнида сақланиб қолса, рифаксиминни қабул қилишни тўхтатиш ва бошқа антибиотикларни буюриш лозим. Препаратнинг мутлоқ паст сўрилувчанлигига қарамай (1% дан кам) рифаксиминнинг барча бошқа ҳосилалари каби мазкур препарат сийдикни қизғиш рангга бўяши мумкинлиги ҳақида беморларни хабардор қилиш лозим.\nРифаксимин ва Р-гликопротеинингибиторларини, масалан, циклоспоринни биргаликда қўллаш зарурати юзага келганида эҳтиёткорликни намоён этиш лозим.\nИчак микрофлорасига таъсир этиши оқибатида рифаксимин қабул қилинганидан кейин таркибида эстроген сақловчи орал контрацептивларнинг самарадорлиги пасайиши мумкин. Бироқ бундай ўзаро таъсир ҳақида кам хабар берилган. Агар, айниқса орал контрацептивда эстрогеннинг миқдори 50 мкг дан кам бўлса, ҳомила пайдо бўлишига қарши қўшимча эҳтиёткорлик чоралари кўрилиши тавсия этилади.\nРифамицинни ҳомиладорлик даврида қўлланишига доир ахборот мавжуд эмас ёки жуда кам.\nҲайвонларда ўтказилган экспериментларда суяк пайдо бўлиши жараёнига ва ҳомилада скелет ўзгаришларига препаратнинг ўткинчи таъсири аниқланган. Ушбу маълумотларнинг инсон учун клиник аҳамияти аниқланмаган.\nРифаксиминни эҳтиёткорлик нуқтаи назаридан, ҳомиладорлик вақтида қўллаш тавсия этилмайди.\nРифаксимин ёки унинг метаболитлари кўкрак сути билан ажралиб чиқиши номаълум. Эмизилаётган гўдак учун хавфни инкор этиб бўлмайди.\nБола учун эмизишдан кутилаётган фойдани она учун ва препарат билан даволаш бераётган фойдани таққослаб, қайси бирини – эмизишни ёки рифаксимин билан даволашни тўхтатиш кераклигини танлаш зарур.\nҲайвонларда ўтказилган экспериментлар препаратнинг эркаклар ёки аёлларда фертилликка бевосита ёки билвосита таъсири борлигини кўрсатмайди.\nНазорат қилинадиган клиник тадқиқотлар давомида бош айланиши ва уйқучанликни ривожланиши қайд этилган. Бироқ рифаксиминни автомобиль ва бошқа механизмларни бошқариш қобилиятига таъсири жуда ҳам эътиборга олинмайдиган даражада паст ҳисобланади.\nСайёҳлар диареясидан азият чекаётган беморлар иштирокидаги клиник синовларда препаратни кунига 1800 мг гача дозада қўлланилиши ҳеч қандай жиддий клиник ҳолатларни келтириб чиқармаган. Ҳатто нормал микрофлорали шахслар/пациентларда рифаксиминни кунига 2400 мг гача дозада 7 кун давомида қўлланилиши препаратнинг юқори дозаларини қабул қилиш билан боғлиқ жиддий клиник симптомларни ривожланишига олиб келмаган.\nТасодифан дозани ошириб юборилган тақдирда, симптоматик даволаш ва қўллаб-қувватловчи парвариш тавсия этилади.\n200 мг ли плёнка қобиқ билан қопланган таблеткалар.\nПлёнка қобиқ билан қопланган 12 таблетка блистерда картон қутига жойланган.


АҚШ Эрон қўллаëтган гуруҳнинг Ироқдаги истеҳкомларига ҳужум қилди\n11 март тунда Бағдод яқинидаги коалиция базасига ракета ҳужуми уюштирилди.\nАҚШ Эрон томонидан қўллаб келинаëтган жангари гуруҳнинг Ироқдаги лагерларига ҳужум уюштирди.\nПентагон хабарига кўра¸ бу Бағдод яқинидаги Ғарб ҳарбий базасига қилинган қонли ҳужум учун ўч ҳаракатидир.\nАҚШ ҳарбий қўмондолигининг билдиришича¸ 12 март тунги ҳужумлар пайтида Ироқ бўйлаб шиаларнинг Катайб Ҳезбуллоҳ гуруҳига қарашли қурол-яроғ омборлари нишонга олинган.\nАҚШ баëнотига кўра¸ “ҳужумлар мудофаа характерида¸мутаносиб ва Эрон қўллаëтган шиа гуруҳи таҳдидига бевосита жавоб” бўлган.\n11 март куни АҚШ Мудофаа вазири Бағдод яқинидаги Тажи лагеридаги коалиция ҳарбий базасига уюштирилган ҳужум учун шиа гуруҳини айблаган эди.\nҲужум оқибатида икки АҚШ ва бир Британия аскари ўлдирилди¸ ўнлаб ҳарбий яраланди.


Тошкентда аҳоли қуролларини милицияга топшириш илтимос қилинди\n26 январ 2021, Тошкент вақти: 20:41\nТошкент шаҳар Ички ишлар бошқармаси ШҲТ саммити арафасида аҳолини қўлдаги қуролларни масъулиятли тарзда сақлаш учун милицияга топширишга чақирди.\nUzmetronom нашрининг маълум қилишича, ов милтиқлари ва бошқа қуроллар яшаш жойидаги Ички ишлар бўлимларига топширилиши керак.\nНашр аҳоли Ички ишлар бошқармасининг илтимосини бажараётгани ва қуролларни милицияга вақтинча топширгани ҳақида хабар берди.\nБундан аввал Ўзбекистонда аҳоли қўлидаги ов милтиқлари йилда бир марта -Мустақиллик куни арафасида масъулиятли сақлаш учун олиб қўйилар эди.\nТошкентда 23-24 июнь кунлари ШҲТ саммити бўлиб ўтади. Мазкур тадбир арафасида пойтахтда хавфсизлик чоралари мисли кўрилмаган даражада кучайтирилмоқда.


Собиқ иттифоқ раҳбари Никита Хрушчёвнинг ўғли Сергей Хрушчёв Собиқ иттифоқ куч бўйича АҚШга тенглаша олмаганини, замонавий Россия ҳам бу борада АҚШга яқинлаша олмаслигини айтди. Бу ҳақда Las Vegas Sun нашри хабар бермоқда.\nТехника фанлари номзоди бўлган Сергей Хрушчёв Лас-Вегасдаги Атом синовлари миллий музейида 200 тингловчи олдида нутқ сўзлаган. Олим 1990-йиллардан бери АҚШда яшаб келади ва ўз нутқида икки давлат ўртасидаги муносабатлар тарихини қисқача баён қилиб ўтди.\nХрушчёвнинг фикрича, АҚШ Собиқ иттифоқ билан қарама-қаршилик вақтида ўзини "дунё полициясидек" тутган, Собиқ иттифоқ эса "қўрқиши ва заифлигини" кўрсатишни истамаган. Бу тамойилдан келиб чиқиб Москва ўз сиёсатини қурган. Хрушчёв бундай йўл тутилишига мисол тариқасида Собиқ иттифоқнинг Ойга АҚШ-Россия миссиясини юбориш ташаббусидан бош тортиши ва Кариб инқирозини келтириб ўтди.\nСовуқ урушнинг якунланиши Собиқ иттифоқ ва АҚШ ўртасида "маданият ва қадриятларда фарқланиш" борлигини кўрсатган.. Собиқ иттифоқнинг сўнгги раҳбари Михаил Горбачёв бу ҳодисани давлатлар ўртасида иттифоқдошлик ва дўстона муносабатлар ўрнатиш деб, унинг америкалик ҳамкасби Рональд Рейган қарама-қаршиликда Вашингтоннинг ғалабаси сифатида қабул қилган.\nХрушчёв келгусида икки давлат учун тинчлик ва фаровонликни ўзаро ҳурматда кўрмоқда. "Биз дунё полициячиси бўла олмаймиз ва биз ўзимизга ёқмаган ҳар бир давлатни жазолай олмаймиз. Биз қадрлашни ва ўз томонимизга иложи борича кўпроқ давлатни жалб қилишни ўрганишимиз лозим", деб айтган Хрушчёв.\nХрушчёв демократия ва қонун устуворлиги мавзусига ҳам тўхталиб ўтди. "Демократиянинг асоси қонун ҳисобланади. Бироқ Россияда қонун ҳимояланиши борасида кўплаб саволлар бор", деб ўз фикрларини хулосалаган Хрушчёв.


Кечагидек эсимда, устоз синфга савол ташлади: «Ватан ҳақида ҳамма ўз кўнглидаги фикрни айтсин». Шунда ҳаммамиз, «Бу ватан меники...» деб гап бошладик.\nОрамизда биргина Алишер, шу ватанга керакли инсон бўлишим керак, деди. Унинг бу сўзларини тез-тез эслаб тураман. Юртга фойдам тегяптими? Дарҳақиқат, Ватан меники, дейиш осон, лекин туғилиб ўсган элу юрт ютуқларингиздан фахрланиб, «Шу фарзанд меники, менинг бағримда ўсган» деб қувониши инсон юрагини шодликка тўлдиради. Ватан ҳаммага керак. Ўз ўрнида биз ҳам муносиб фарзанд бўлиб, унга керак эканлигимизни, юрт равнақи йўлида ҳар қандай ишни елкага олиб, хизматида юриб, исботлашимиз даркор.\nВатанга садоқат, миллий ғурурни юксалтириш каби эзгу ғояларни ўзида мужассам этган тадбирлардан бири Ўзбекистон Республикаси Мудофаа вазирлиги Ахборот ва коммуникация технологиялари ва алоқа ҳарбий институтида ташкил этилди. «Шу ватанга бордир менинг керагим» деб номланган ушбу маънавий-маърифий тадбирда сўз олганлар мустақилликка осонликча эришмаганимизни, уни асрашимиз кераклиги ва бунга барчамиз бирдек масъул эканимизни таъкидлаб ўтдилар.\nТадбир доирасида Президентимиз илгари сурган беш ташаббус ижроси бўйича тарғибот ишлари ва амалий натижалари сарҳисоб қилинди. Истиқболли режалар белгилаб олинди.\nСанам ОДИЛЖОН қизи


Ортиқ Худойбергановнинг лавозими кўтарилди\n22.02.2019 14:49 0 183\nТошкент вилояти ИИБда бир қатор тайинловлар амалга оширилгани ҳақида бошқарма матбуот хизмати хабар бермоқда.\nХусусан, полковник Саидкарим Ҳамидхўжаевич Алимов Тошкент вилояти Ички ишлар бошқармаси бошлиғининг биринчи ўринбосари лавозимидан озод этилиб, Ички ишлар бошқармаси бошлиғининг ўринбосари — жазони ижро этиш бўлими бошлиғи лавозимига тайинлаган.\nМайор Дилмурод Рихсибоевич Зуфаров Тиббиёт бўлимининг даволаш-профилактика муассасалари Ҳарбий тиббий комиссия раис-шифокори лавозимидан Тиббиёт бўлими бошлиғи-шифокор лавозимига ўтказилган. Подполковник Ортиқ Турсинхонович Худойберганов Жиноят қидирув бошқармаси бошлиғи лавозимидан озод этилиб, Ички ишлар бошқармаси бошлиғининг биринчи ўринбосари этиб тайинланган.\nЭслатиб ўтамиз, О.Худайберганов аввалги лавозими — ЖҚБ бошлиқлигига ўтган йилнинг июнь ойида тайинланган эди.\nИИБ Ортиқ Худойберганов\nҲуқуқ 29/07, 19:00\nҲуқуқ 26/07, 20:04\nҲуқуқ 24/07, 19:09\nКасбида фермерларга «тарбиявий соат» ўтган ИИБ бошлиғи устидан хизмат текшируви бошланди


Пойтахтимизда биткоин савдоси билан ноқонуний шуғулланган шахслар ушланди (+видео) - Terabayt.Uz\nЭсингизда бўлса, ёзда пойтахтимизда нақ 3 миллион долларлик биткоин сотган шахс қўлга олинган эди. Бош прокуратура хабарига кўра, Тошкентда яна шунга ўхшаш ҳолат аниқланган, деб ёзади Kun.uz нашри.\nҲуқуқ-тартибот идоралари 20 биткоинни 208 минг АҚШ долларига сотаётган фуқарони ушлашди. Бу ҳақда Ўзбекистон Бош прокуратураси жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов хабар бермоқда.\nБош прокуратура ҳузуридаги Департамент ва ДХХнинг Мирзо Улуғбек туман бўлимлари томонидан тезкор тадбир ўтказилган. Унда фуқаро Т.Т. ва бошқалар олдиндан тил бириктириб, ноқонуний даромад орттириш мақсадида, лицензия олиниши шарт бўлган фаолият тури билан махсус рухсатнома олмасдан шуғулланишиб, фуқаро Ф.Д.га «1В» (биткоин) электрон пул бирлигини 10 463 АҚШ долларидан ҳисоблаб, «20В» (биткоин) электрон пул бирлигини ўзининг 7 фоизлик устамаси билан ҳисоблаб, жами 224 000 АҚШ долларига сотган вақтида ушланган.\nЎҚИНГ: Bitcoin майнинг нима?\n#Криптовалюта #Ўзбекистон #биткоин #bitcoin #криптоҳамён #жиноятчилик #блокчейн


ТАБИАТШУНОСЛИК ФАКУЛЬТЕТИДА ФУТБОЛ МУСОБАҚАСИ ЎТКАЗИЛДИ - Бердақ номидаги Қорақалпоқ давлат университети\nТАБИАТШУНОСЛИК ФАКУЛЬТЕТИДА ФУТБОЛ МУСОБАҚАСИ ЎТКАЗИЛДИ\nЖойлаштирилган вақт: 14.04.2017.\n1300 марта ўқилди.\nУниверситетимизнинг табиатшунослик факультетида таълим олаётган 1-босқич талабалари ўртасида спортнинг мини футбол тури бўйича факультет биринчилиги бўлиб ўтди. Унда жами 8 жамоа иштирок этди.\nЖисмоний тарбия ва спорт билан мунтазам шуғулланиш ҳар биримизнинг саломатлигимиз гаровидир. Ёшларнинг бўш вақтларини соғломлаштириш тадбирларига йўналтириш мақсадида табиатшунослик факультетида намунали ишлар амалга оширилмоқда. Ўтказилган мазкур мусобақа ҳам уларнинг бўш вақтларини фойдали ишларга йўналтириб қолмай, саломатлигининг мустаҳкамланишига ҳам ёрдамлашади.\n- Мусобақа қизғин рухда бошланди. Жамоалар ўзларининг жисмоний тарбия фани бўйича эгаллаган кўникмаларини кўрсата олди. Ўйинларни бутун факультет томоша қилиб, иштирокчиларни ҳар томонлама қўллаб-қувватлаб тургани ҳаммамизни бир жамоага айлантириб, ҳамжиҳатлигимизни намоён этди, деб ўйлайман, - дейди «Камолот» ёшлар ижтимоий ҳаракати бошланғич ташкилоти факультет етакчиси Елгелди Сагиев.\nМусобақа якунида география ихтисослиги 1а-босқич талабаларидан иборат жамоа 1-ўрин, гидрометеорология ихтисослиги 1-босқич талабаларидан тузилган жамоа 2-ўрин, экология ихтисослиги 1а-курс талабаларидан иборат жамоа эса 3-ўринни эгаллади. Ғолиблар бошланғич ташкилот ва факультет раҳбарияти томонидан тайёрланган диплом ва қимматбаҳо совғалар билан тақдирланди.\nМусобақага факультет жисмоний тарбия фани ўқитувчиси А.Қурбанбаев ҳакамлик қилди.


Кўрсаткични “тўғрилаган” монтёр - Huquq.uz\nКўрсаткични “тўғрилаган” монтёр\nЭлектр ва иссиқлик энергияси, табиий газ ва сувдан ноқонуний фойдаланиш туфайли таъминотчи корхоналарга етказилаётган зарар миқдори кўпайиб бораяпти. Хусусан, Бош прокуратура ҳузуридаги мажбурий ижро бюроси томонидан 2017 йилда фош этилган электр энергиясидан ноқонуний фойдаланиш жиноятлари 112 та, етказилган зарар 10,1 млрд. сўм бўлган бўлса, 2018 йилда бу кўрсаткич 86 та, зарар миқдори эса 25,5 млрд. сўм бўлган.\nШу каби 2017 йилда табиий газ тармоғига ўзбошимчалик билан уланиш ва ноқонуний фойдаланиш билан боғлиқ 27 та жиноят фош этилган, 2018 йилда 40 та ва 2019 йилда 49 та шундай жиноят аниқланган.\nТабиий газдан ноқонуний фойдаланиш оқибатида таъминотчи корхоналарга 2017 йилда 14,5 млрд., 2018 йилда 14,8 млрд. ва 2019 йилда 16,2 млрд. сўм зарар етказилган.\nУшбу турдаги жиноятларнинг кўпайиб бораётгани етказиб берилган ва ишлатилган энергия ресурслари ва сув ўртасидаги тафовутнинг ортишига, оқибатда иқтисодиёт асосларига сезиларли зарар етишига олиб келади.\nТаҳлиллар таъминотчи корхоналарнинг айрим мутасаддилари энергия ресурсларининг ҳақиқий ҳисобини юритмаслик, уни камайтириб кўрсатиш эвазига юридик шахслардан пора олаётганини кўрсатмоқда. Хусусан, ҳуқуқни муҳофаза қилувчи органлар олинган тезкор маълумотлар асосида ўтказган тадбирда Янги шаҳар электр таъминоти корхонаси монтёри Э.Йўлдошев ва бошқалар «Asia Sakato» МЧЖнинг электр энергиясини ҳисобга олиш ускунаси кўрсаткичини компьютер орқали 77284,8 кВт/соатга ёки 17,6 млн. сўмга камайтириб, эвазига жамият раҳбари А.Нурматовдан 200 АҚШдоллари ҳамда 1,6 млн. сўм пора олганида ушланган.\nЖиноятни тўлиқ фош этиш, етказилган зарар миқдорини аниқлаш борасида олиб борилган тадбирларда маълум бўлишича, Э.Йўлдошев Россияда ишлаб чиқарилган «Admintools» дастурини «Netbook» компьютерига юклаб, махсус USB кабели орқали ҳисобга олиш ускунаси хотирасига уланиб, кўрсаткичларни камайтириб келган.\nУшбу ҳолат юзасидан айбдорларга нисбатан жавобгарлик масаласи ҳал қилинди.


Муқаддас Руҳ: Кириш - Cloud Library\nАсосий саҳифа - Китоблар - Муқаддас Руҳ: Кириш\nМуқаддас Руҳ: Кириш\nБиринчи шогирдлар Исо билан уч йил бирга бўлдилар. Улар Унинг ҳамма айтган гапларини тинглаб У билан бирга юрар эдилар. Аммо хочдан олдин Исо энг яқин дўстларига У Муқаддас Руҳ келиши учун кетиши кераклигини – ва бу уларга яхши бўлиши учун кераклигини айтди. Агар ҳар куни Исо билан бирга бўлган шогирдларга Муқаддас Руҳ керак бўлган бўлса, У бугунги кунда, айниқса, бизларга керак. Бизнинг ҳаётимизда Унинг фаол қатнашуви лозим.\nУшбу номада Жон Бивер сизни Муқаддас Руҳ билан таништиради. Сиз Унинг шахсияти, Унинг кучи ва Уни қандай қилиб яхшироқ танишни билиб оласиз. Сизнинг Худованд билан бирга ҳаёт йўлингиз қандайлигидан қатъий назар, «Муқаддас Руҳ: Кириш» китоби сизга абадий ва сизни астойдил севадиган Худовандга яқинлашишга кўмаклашади.\nЮклаб олиш (~4.71 MB)


2017 йил 21-22 октябрь кунлари «Ўзэкспомарказ» Миллий кўргазма мажмуасида XIII Халқаро ўзбек пахта ва тўқимачилик ярмаркаси бўлиб ўтмоқда. Ярмарка ишида «Ўзбекенгилсаноат» АЖ таркибига кирадиган Ўзбекистон енгил саноат корхоналари фаол қатнашмоқдалар.\n23-10-2017, 17:32 343 Jamiyat yangiliklari\n2017 йил 21-22 октябрь кунлари «Ўзэкспомарказ» Миллий кўргазма мажмуасида XIII Халқаро ўзбек пахта ва тўқимачилик ярмаркаси бўлиб ўтмоқда. Ярмарка ишида «Ўзбекенгилсаноат» АЖ таркибига кирадиган Ўзбекистон енгил саноат корхоналари фаол қатнашмоқдалар. Жорий йили ўз тақдимот стендларини тўқимачилик ва тикувчилик-трикотаж маҳсулотларини ишлаб чиқарувчи қарийб 100 мамлакатимиз компаниялари намойиш қилмоқдалар ва улардан 25 компаниялар ўз мазмуни ва замонавийлиги бўйича эксклюзив маҳсулотларни тақдим этмоқдалар. Бу жиҳат Ўзбекистоннинг пахта индустрияси аста-секин иккинчи даражага ўтаётганлигидан далолат беради. Биринчи қаторларга эса Европа ва Осиё бозорларини забт этаётган юртимиз тўқимачилик брендларининг янги авлоди дадиллик билан чиқиб келмоқда.\nБугунги кунда «Ўзбекенгилсаноат» АЖ ўз таркибида 450 дан ортиқ саноат корхоналарини бирлаштириб келади, уларнинг мамлакат бўйлаб умумий сони эса уч мингдан зиёд. Мустақиллик йилларида ўтказилган таркибий ислоҳотлар, тизимли модернизация, техник ва технологик қайта жиҳозлаш 2,5 миллиард доллардан ортиқ инвестицияларни жалб қилиш, энг замонавий жиҳозлар билан таъминланган 300 дан ортиқ йирик ишлаб чиқаришларни самарали ишга туширишга имкон яратди.\nАйни пайтда, енгил саноат корхоналари юртимизда ишлаб чиқарилган тўқимачилик маҳсулотларини дунёнинг 50 дан зиёд мамлакатларига муваффақиятли етказиб беришини таъкидлаш лозим. Йиллик экспорт ҳажми 1 миллиард доллардан ортиқ миқдорни ташкил қиляпти. Шунингдек мамлакатимиз бўйлаб фаолият юритаётган соҳа корхоналарида 100 мингдан зиёд ишчи ва хизматчилар меҳнат қилади.\nЭкспертларнинг ҳисоб-китобларига кўра, юртимиз енгил саноат соҳаси салмоқли ривожланиш салоҳияти мавжуд. Бу жараёнда Ўзбекистон хом ашёни чуқур қайта ишлаш ва юқори қўшимча қийматли маҳсулотларни ишлаб чиқаришга асосий урғу бермоқда. Шу боис бугунги кунда мамлакатимизда ишлаб чиқарилаётган пахта толаси ҳажмидан камида 80 фоизини қайта ишлаб, ип-калава ишлаб чиқарадиган қувватларни яратиш тармоқ истиқболли ривожланишининг устувор йўналишларидан бири ҳисобланади.\nXIII Халқаро ўзбек пахта ва тўқимачилик ярмаркаси юртимизнинг тўқимачилик ва тикувчилик-трикотаж саноатини янги поғонага олиб чиқишга хизмат қилади. Шундан келиб чиқиб, «Ўзбекенгилсаноат» АЖ Ўзбекистон Республикаси Президентининг 2017 йил 28 июндаги тегишли фармойишини ижро этиш мақсадида пахта бўйича Халқаро консультатив қўмитаси ва Ўзбекистоннинг етакчи индустриал форуминининг 76-ялпи йиғилишини юқори ташкилий даражада ўтказиш учун барча саъй-ҳаракатларини ишга солди. Жумладан, кўргазма ва ярмаркада ип-калава ва ип газламалар, бўялган ва аралаш ип-калава, трикотаж мато, тайёр трикотаж ва тикувчилик маҳсулотлари, махмоқ маҳсулотлар, пайпоқлар, махсус матолар, маиший тўқимачилик, махсус кийимлар ва енгил саноатнинг қатор бошқа товарлари кенг ўрин эгаллаган.\nБундан ташқари, «Ўзбекенгилсаноат» АЖ қошидаги Дизайн маркази томонидан модалар кўргазмасини ўтказиш уюштирилиб, унда еттита янги тўпламлар намойиш этилади. Уларнинг муаллифлари - «Узтекс», «Само», «Идеал», «Бонита», «Барчиной», «Чуст текс», «Контекс» каби корхоналар ва 6 нафар мустақил дизайнерлар - Озода Исхакова, «Анор Ателье», «Гигу» (Гульчехра Юнусова), «Нооза» (Шахноза Ғуломова), «Сабина Назар», «Ками ми». Ярмарка давомида илк бор турли тадбирлар ташкил этилмоқда. Улар қаторидан қуйидагиларни келтириш мумкин: Корея ва Ўзбекистон дизайнерлари иштирокида дизайнерлар учун маҳорат дарслари; тўқимачилик маҳсулотларини Европа Иттифоқи мамлакатларига экспорт қилишни кенгайтириш масалалари бўйича семинар ва тренинглар; тўқимачилик маҳсулотларининг сифатини ошириш ва уни дунё бозорларига олиб чиқиш имкониятларини кенгайтиришни таъминлаш учун халқаро сертификатлаш тизимларида қатнашишни муҳокама қилиш учун брифинглар ўтказиш; газламалар ва тўқимачилик матоларига ишлов беришда бўяш ва босиб чиқариш (рақамли босиб чиқариш, 3D графикаси ва ҳоказолар) технологияларида эришилган завонавий ютуқларни тақдим этиш кабиларни айтиб ўтиш мумкин.\nБир сўз билан айтганда, «Ўзбекенгилсаноат» АЖ ва тармоқ корхоналари хорижий инвесторлар, XIII Халқаро ўзбек пахта ва тўқимачилик ярмаркаси меҳмонлари ва қатнашчиларига турли-туман юқори сифатли, замонавий ва кўркам маҳсулотларни бажонидил тақдим этишлари мумкин. Чунки 2019 йил охиригача соҳада умумий қиймати бир миллиард доллардан ортиқ бўлган 150 дан зиёд лойиҳаларни амалга ошириш режалаштирилмоқда. Уларнинг рўёби ярим тайёр ва тайёр тўқимачилик маҳсулотларини ишлаб чиқариш қувватлари даражасини қарийб 2 баравар ошириш ҳамда мамлакатимиз тўқимачилик ва тикувчилик-трикотаж саноатининг экспорт салоҳиятини икки баравардан ортиқ юксалтиришга имкон беради.\n«Ўзбекенгилсаноат» АЖ Матбуот хизмати


Мақала: «Қарақалпақ тили «грубый» емес!!!»- Kruz.uz\n13:07, 23.07.2017 2333 0 Мақалалар\n«Айтатуғын пикирлеримди ойымда ойлап турман, бирақ, сөз бенен жеткерип бере алмай турман», «Қарақалпақ тилинде пикиримди толық аңлатыўым қыйын. Қарақалпақша сөзлер аз», «Қарақалпақ тили сулыў емес», «Сөзлеримиз дым грубый» деген гәплерди есите берип, есите берип, ақыры усы мақаланы жазыўға бел байладым. Екинши жағынан, бул материалды жазыўыма жөнелисли таксидеги мына ўакыя себепши болды. Бир үлкен ҳаял (ойлаўымша, оның миллети қарақалпақ) «Дамас»тың артқы тәрепинде отырып, шофёрдың қасындағы танысы менен сөйлесип киятыр екен. Мен ярым жолдан миндим. Олар бир тема дөгерегинде сөйлесип киятырған қусайды. Гәптен гәп шығып, олардың әңгимеси қарақалпақ тилиндеги астарлы сөзлер, қыртымай гәплерге барып тақалды. Ақыры биреў-биреўине қарап, «Қарақалпақ тили өзи сондай – грубый. Және сөзлеримиз қулағымызға әжептәўир болып еситиледи. Оннанша, қазақ я өзбек тили сулыў я?!» деп бир-бирин мақуласып қойды. Мен олардың әңгимесине араласыўды мақул көрмей отырып едим, бирақ, олардың ақырғы гәпи мени сөйлеўге мәжбүр етти.\n«Апа, «қарақалпақ тили сулыў емес» деп надурыс пикир жүргизип атырсыз. Тил ҳешқашан сиз айтқандай «грубый» болмайды. Сөйлеп атырған адамлардың өзлери «грубый», - дегенимди билемен, мәнзилиме бараман дегенше мениң менен айтысып, мени «бәле»дей көрип келди.\nАна тили – миллеттиң айнасы деймиз. Өйткени, ол миллеттиң өзине тәнлигин, келбетин ҳәм сулыўлығын көрсетип береди. Ҳеш бир тил «сулыў емес» ямаса «грубый» болмайды. Тилде айып жоқ, айып – адамлардың өзинде.\nБиз өз ана тилимиз ҳаққында усылай пикир жүргизер екенбиз, басқа миллетлердиң бизлерди ҳүрмет етиўин талап етиўимизге ҳақымыз жоқ. Өзимизди-өзимиз жерге урып турсақ, ким бизди ҳүрмет етеди?! Солай екен, миллет, оның менталитети, миллий өзине тәнлиги ҳаққында сөз болғанда айып тағыў, жерге урыў орынсыз, деп ойлайман.\nБугин, 09:58 566\nКеше, 19:06 2294\n17:34, 09.08.2020 1558\n13:26, 09.08.2020 3012\n01:49, 09.08.2020 1144\nЖаслар аўқамы нураный Халық шайыры Жюль Верн боян тамыр қазысы БМШ бас хаткери тайынлаў юридикалық министр\n23:07, 08.08.2020 5555\nКеше, 22:03 4948\n10:55, 06.08.2020 4692\n20:21, 08.08.2020 3023


Кейинги кунларда кузатилаётган электр энергияси узилишларига сабаб нима? Электр узилиш борасидаги энг оғир ҳудудлар қайсилар? Бу ҳолатга қачон барҳам берилади? - zarnews.uz\nСамарқанд вилоят Матбуот уйида ўтказилган қиш мавсумида аҳолини табиий газ ва электр энергияси билан таъминлаш масалаларига бағишланган анжуманда «Самарқанд ҳудудий электр тармоқлари корхонаси» АЖ директори Умарали Жўраевнинг бу саволларга жавоби қуйидагича бўлди:\n- Электр энергиясидаги узилишларга сабаб, биринчидан, эҳтиёжнинг ошгани, иккинчидан, трансформаторларга юклама тушаётганида. Аммо январь ойидан электр таъминоти 10 фоизга ошди. Бу ҳолат 5-10 кунда барҳам топади. Электр энергияси узилиши борасидаги энг оғир ҳудудлар Пайариқ, Ургут ва Пахтачи туманлари.


Самимий суҳбатда Ўзбекистон Республикасида солиқ сиёсатини такомиллаштириш концепцияси мазмун-моҳияти тадбиркорларга батафсил тушунтирилиб, муҳтарам Президентимиз ташаббуси билан ҳаётга татбиқ этилаётган бундай эзгу ташаббуслар юрт тараққиёти ва халқимиз фаровонлигини таъминлашда муҳим аҳамиятга эга эканлиги таъкидланди.\nМамлакатимиз тараққиётининг бугунги янги босқичида тадбиркорлик фаолияти ривожи учун кенг қамровли имконият ва имтиёзлар яратиб берилаётгани қувонарлидир, – деди вилоят раҳбари. – Ишонамизки, фарғоналик тадбиркорлар бундай қулайликлардан самарали фойдаланиб, жаҳон бозорида ўз ўрниларига эга бўлишади ҳамда дунёга машҳур брендлар яратилади. Бунинг учун истиқболли бизнес-лойиҳаларига эга ташаббускор тадбиркорларга барча шарт-шароитларни яратиб берамиз.\nУчрашувда вилоят давлат солиқ бошқармаси мутахассислари томонидан Ўзбекистон Республикасида солиқ сиёсатини такомиллаштириш концепциясига асосан вилоятимизда ҳам юридик ва жисмоний шахслар учун бир қатор ижобий ўзгаришлар бўлиши кутилаётгани қайд этилди. Хусусан, давлат мақсадли жамғармаларига юридик шахсларнинг тушумидан ундириладиган 3,2 фоизли мажбурий ажратмалар бекор қилиниши натижасида вилоятимиз тадбиркорлари ихтиёрида йилига 115,7 млрд. сўм фойда сифатида қолади. Юридик шахслардан олинадиган фойда солиғи ставкаси 14 фоиздан 12 фоизга пасайтирилиши натижасида юридик шахсларнинг соф фойдаси 4,0 млрд. сўмга ошади. Шунингдек, 8 фоизли суғурта бадалининг бекор қилиниши натижасида вилоят аҳолиси ихтиёрида 371,6 мрлд. сўм маблағ қолиши ҳамда дивидендлар ва фоизлар кўринишидаги даромадлар бўйича тўлов манбаидан ушлаб қолинадиган фойда солиғи ставкаси 10 фоиздан 5 фоизга пасайтирилиши натижасида тадбиркорларнинг реал даромадлари вилоят бўйича йилига 7,7 млрд. сўмга ошиши кутилмоқда.\nЙиғилишда вилоят ҳокими ва тадбиркорлар иштирокида тадбиркорлик ташаббуслари, кредит, кўчмас мулк ва ер сотиб олиш, инвестиция жалб этиш ва экспортни йўлга қўйиш сингари масалаларда савол-жавоблар бўлиб ўтди.\n« Эл дастурхонига арзон ва сифатли маҳсулотлар\nВатан – муқаддас, уни ҳимоя қилиш шарафли бурч »


“Барса”нинг кутилмаган қарори\n24 июль, 2020, 18:25\nТеглар:Лионель Месси | Барселона | Анхель ди Мария\nКатта ўзгаришлар бўлади\nКаталонияликлар ёзги трансферлар вақтида жамоага керак бўлган футболчиларни белгилаб олди.\nХусусан, “Барселона” раҳбарияти кутилмаганда ПСЖдан Анхель Ди Марияни олишга ҳаракатига тушиб қолди. Каталонияликлар ёши катта футболчиларидан воз кечаётган бир пайтда фаолиятининг интиҳоси яқинлашиб қолган аргентиналик ярим ҳимоячига эътибор қаратиши кўпчиликни ажаблантирмоқда. Бироқ "Барса" уни Усмон Дембеленинг ўрнига ўйнатмоқчи. Бу футболчининг парижликлар билан шартномаси келаси йили якунланиши боис, унинг трансфер суммаси катта бўлмайди.\nШунингдек, каталонияликлар Иван Ракитич ўрнини “Рома” вакили Лоренцо Пеллегринига бермоқчи. 24 ёшли италиялик футболчи А Серияда жами 78 та ўйинда еттита гол урган ва 18 та голли пас узатган. Пеллегринига Италиянинг гранд клубларидан ҳам таклифлар бўлмоқда.\nЛа Лигада кучли ўйин кўрсатаётган ҳимоячи Пау Торрес ҳам “Барса” эътиборидан четда қолмади. “Вильярреал” бу футболчисини 50 миллион еврога беришга тайёр. Пауга Гвардиола ҳам даъвогарлик қилмоқда.\n“Барса” президенти Месси қачон кетишини айтди


Саҳобалар ҳаётидан: Абдуллоҳ ибн Аббос | Azon.uz - Ахборот-таҳлилий портал\n23:00 04.07.2018 837\nУ киши ким бўлган?\nУмматнинг олими ва Қуръоннинг таржимони. У киши Аббос ибн Абдулмутталиб ибн Ҳошимнинг ўғли. Оталари Аббос Пайғамбаримизнинг амакилари ҳисобланади.\nОталари: Аббос Исломни биринчилардан бўлиб қабул қилган, лекин мусулмонлигини яшириб юрган. Бадр жангида мусулмонларга қарши кофирлар томонидан мажбуран чиққанларида Пайғамбаримиз соллаллоҳу алайҳи васаллам: «Кимки Аббосга дуч келса, уни ўлдирмасин. Чунки у ўзи истамасдан чиққан», деганлар. Мусулмонлардан Абул Юср Каъб ибн Амр розияллоҳу анҳунинг қўлларига асирга тушганларида Абул Юср ўзи фидя бериб Аббосни Маккага жўнатган.\nОналари: Умму Фазл Либоба бинти Ҳорис розияллоҳу анҳо. Эрлари Аббос розияллоҳу анҳудан ва Пайғамбаримиз соллаллоҳу алайҳи васалламнинг завжалари Ҳадича онамиздан кейин Исломга кирганлар. Исломга кирганларида ер юзида иккита муслима аёл бор эди. У киши ўша муслималарнинг бири эдилар. Набий соллаллоҳу алайҳи васалламдан ўттизта ҳадис ривоят қилганлар. Набий соллаллоҳу алайҳи васаллам пешин вақтида ўша кишиникида қайлула қилиб ухлаб олар эдилар. Усмон розияллоҳу анҳунинг халифалик даврларида эри Аббос розияллоҳу анҳудан олдин вафот этганлар.\nХолалари: Мўминларнинг онаси Маймуна бинти Ҳорис розияллоҳу анҳо фозила аёл эдилар. Набий соллаллоҳу алайҳи васаллам ҳижрий еттинчи санада ўз никоҳларига олган охирги аёл ҳисобланадилар.\nАйтилишича, Расулуллоҳ соллаллоҳу алайҳи васалламнинг олдиларига келиб, ўзини ҳиба қилган (бағишлаган) аёл ҳисобланадилар. Ҳатто бу кишининг шаънларига Аҳзоб сурасининг 50-ояти нозил бўлди. «…Яна мўмина аёлни – агар у ўзини Пайғамбарга тортиқ этса-ю…».\nКофирларнинг мусулмонларга бераётган азиятлари кучайиб, иш тарихда «зулмкор аҳдномаси» номи билан машҳур бўлган саҳифани ёзишгача олиб борди. Кофирлар аҳдномада мусулмон ва уларнинг динини қўллаб-қувватлаётган ёки уларга яхши муомалада бўлаётганлар билан алоқани узишга, уларга ҳеч нарса сотмаслик ва улардан ҳеч нарса сотиб олмасликка, уларга қиз бермаслик ва улардан қиз ҳам олмасликка иттифоқ қилишди.\nҲали ширкнинг намояндалари ўйлаб топган саҳифа қораланмай туриб, Қурайш мусулмонларни «Бани Ҳошим» номи билан машҳур бўлган дарага қамаб қўйди. Дарадагиларни ташқарига чиққани ҳам қўймасди. Бошқалар учун унга кириши ва у ердагилар билан суҳбатлаши ҳам таъқиқлаб қўйилди.\nУмму Фазл ҳам ўз эри Аббос билан Бани Ҳошимдан бўлгани учун бу душманчилик қурбони бўлди ва дарага кирди. Ўша пайт Умму Фазл ҳомиладор эди. У кишининг ҳомиладорлиги кўплаб қийинчиликларни бошларидан кечиришга сабаб бўлди. Ҳомиладорлик оғриғи ва емишнинг йўқлиги Умму Фазлни машаққатга солиб қўйди. У кишининг Пайғамбаримиз соллаллоҳу алайҳи васаллам олиб келган нарсага иймон келтирганлари барча қийинчиликларни енгиб ўтишга кўмаклашар эди.\nБундан ташқари, Хадижа онамиз билан бирга бўлишлари Умму Фазлга бу машаққатларни енгиб ўтишда энг катта далда эди. Хадижа онамиз ўзларига яширинча келадиган озиқ-овқатлардан Умму Фазлга бериб турар эдилар.\nУмму Фазлнинг ҳомиладорлиги сезила бошлаганда Аббос розияллоҳу анҳу Пайғамбаримиз соллаллоҳу алайҳи васалламнинг олдиларига келиб: «Эй Муҳаммад, менимча, Умму Фазл ҳомиладор бўлган, шекилли», деди. Расулуллоҳ соллаллоҳу алайҳи васаллам: «Мана шу бола сабабли Аллоҳ юзимизни ёритишини Аллоҳдан умид қиламан», дедилар.\nУмму Фазлнинг кўзи ёришига оз қолган, ҳомиладорлик қийинчилигини бошларидан кечираётган бир пайтда Расулуллоҳ соллаллоҳу алайҳи васаллам: «Эй Умму Фазл», дедилар. Умму Фазл : «Лаббай, ё Расулуллоҳ», деди. Пайғамбаримиз соллаллоҳу алайҳи васаллам: «Сизнинг ҳомилангиз ўғил бола», дедилар. Умму Фазл: «Ахир қандай бўлади, энди нима қиламан? Қурайш қабиласи (яъни кофирлари) аёллар туғмаслигига битим тузган эди-ку», деди.Расулуллоҳ соллаллоҳу алайҳи васаллам: «Ҳомилангиз мен айтгандай ўғил. У туғилганда менинг олдимга уни олиб келинг», дедилар. Туғиш вақти келиб, Умму Фазл енгил бўлди. Пайғамбаримиз соллаллоҳу алайҳи васаллам айтганларидек ўғил бола туғилди. Уни бир матога ўраб Расулуллоҳ соллаллоҳу алайҳи васалламнинг олдиларига олиб келишди. Пайғамбаримиз соллаллоҳу алайҳи васаллам унга Абдулоҳ, деб исм қўйдилар ва муборак сўлаклари билан танглайини кўтариб қўйдилар. Сўнг: «Болани олиб кетаверинг. Ҳали кўрасиз, бу бола жуда ақлли ва доно инсон бўлиб етишади», дедилар. Умму Фазл ёш Абдуллоҳни эмизиш ва унинг тарбияси билан банд бўлиб қолдилар. Лекин ишлари кўпайиб кетганига қарамай, доимо мусулмонлар ва Пайғамбаримиз соллаллоҳу алайҳи васалламнинг аҳволларидан бохабар эдилар. Хусусан, Хадижа онамиз ва Пайғамбаримиз соллаллоҳу алайҳи васалламнинг амакилари Абу Толиб вафот этгандан кейин Қурайш мушрикларининг Расулуллоҳ соллаллоҳу алайҳи васалламга азиятлари кучайганда Умму Фазл эри Аббосни Пайғамбаримиз соллаллоҳу алайҳи васаллам билан бирга бўлиш ва у кишини ҳимоя қилишга тарғиб қилдилар.\nЛекин Аббос розияллоҳу анҳу агар Пайғамбаримиз соллаллоҳу алайҳи васалламга эргашганларини Қурайш мушрикларига билдириб, у Зотни ҳимоя қилсалар, Макка бошлиқларига бериб қўйган мол-мулклари ва бойликларидан маҳрум бўлиб қолишдан қўрқдилар. Чунки улар Аббосни мусулмон бўлганини билиб қолса, унга бирор нарсасини қайтариб бермасликлари ва у ҳеч вақосиз қолишини билардилар.\nУмму Фазл эри Аббосдан ўғли Абдуллоҳ билан бирга Мадинага ҳижрат қилиш учун изн сўради. Аббос Пайғамбаримиз соллаллоҳу алайҳи васалламга ўз оилалари билан биргаликда Мадинага ҳижрат қилишга изн сўраб хат ёздилар. Расулуллоҳ соллаллоҳу алайҳи васаллам: «Эй амаки, менинг Пайғамбарлигим энг сўнги пайғамбарлик бўлганидек, сизнинг ҳижратингиз ҳижратнинг энг охиргиси бўлади», дедилар.\nПайғамбаримиз соллаллоҳу алайҳи васалламдан бу хабарни эшитгандан кейин Аббос розияллоҳу анҳу сафар тадоригини кўриб, сафар учун керакли барча нарсаларни тайёрлаб қўйди. Умму Фазл ва болалар ҳам сафарга тайёр бўлишди. Болаларнинг энг олдинги сафида Пайғамбаримиз соллаллоҳу алайҳи васалламни кўриш ва у киши билан бирга туришга муштоқ бўлган Абдуллоҳ ибн Аббос турарди.\nАббос розияллоҳу анҳу айтилган вақт келгач, бола-чақаларини олиб йўлга чиқди. Абдуллоҳ ибн Аббос розияллоҳу анҳу Маккадан Мадинага ҳижрат қилганда ёш бола эдилар. Макка билан Мадина орасидаги Жуҳфа деган жойга етиб келганда, Аббос Расулуллоҳ соллаллоҳу алайҳи васалламни учратади.\nПайғамбаримиз соллаллоҳу алайҳи васаллам катта қўшин билан Маккани фатҳ қилиш учун кетаётган эдилар. Аббос розияллоҳу анҳу Набий соллаллоҳу алайҳи васалламга қўшилиб, Макка фатҳи учун ортга қайтди. Умму Фазл розияллоҳу анҳо болалари билан сафарини давом эттириб, Мадинага кетдилар. Кейинчалик Умму Фазл ҳаётларининг охиригача Мадинада яшадилар.\nАбдуллоҳ ибн Аббос нубувват хонадонида\nАбдуллоҳ ибн Аббос онаси Умму Фазл билан Мадинага ҳижрат қилганда ҳали балоғат ёшига етмаган эди. Мадинага ҳижрат қилганидан жуда хурсанд. Негаки, тез кунда Расулуллоҳ соллаллоҳу алайҳи васаллам билан бирга бўлади. Нажот ва саодат ваҳийи нозил бўладиган жойда бўлишини ёш Абдуллоҳ жуда ўткир зеҳни ва фаросати билан англаган эди.\nАбдуллоҳ Расулуллоҳ соллаллоҳу алайҳи васалламнинг илм булоқларидан баҳраманд бўлиш учун Пайғамбаримиз соллаллоҳу алайҳи васаллам қаерга борсалар, У Зотнинг орқасидан қолмас, худди Пайғамбаримиз соллаллоҳу алайҳи васалламни тарк қилмайдиган сояларидай у киши билан бирга юрар эди.\nАбдуллоҳ Пайғамбаримиз соллаллоҳу алайҳи васаллам билан масжид ёки саҳобалар мажлисида бирга бўлиш билан чекланиб қолмас, доимо у Зотнинг уйларида ҳозиру нозир эдилар. Одатда вақтининг кўп қисми холаси, яъни Пайғамбаримиз соллаллоҳу алайҳи васалламнинг завжалари Маймуна розияллоҳу анҳонинг уйида ўтарди. Кўпинча Абдуллоҳ шу хонадонда еб- ичиб, ўша ерда тунаб қоларди.\nБир куни кечқурун Расулуллоҳ соллаллоҳу алайҳи васаллам Маймуна онамизнинг уйларига кириб келдилар. Қарасалар, Абдуллоҳ ухлаб қолган экан. Пайғамбаримиз соллаллоҳу алайҳи васаллам: «Болакай намозни ўқидими?», деб сўрадилар. Маймуна онамиз: «Ҳа, Абдуллоҳ Хуфтондан кейин ўқиладиган намозни ўқиб ётди», дедилар.\nБу ҳақда Абдуллоҳнинг ўзи қуйидагича айтади: «Ўша пайт Расулуллоҳ соллаллоҳу алайҳи васаллам холамга нима деяётганларини эшитаётган эдим. Расулуллоҳ соллаллоҳу алайҳи васаллам уйқуга кирдилар. Тун яримлаб қолганда, у Зот туриб таҳорат олдилар. Сўнг намозга киришдилар. Мен ҳам дарҳол ўрнимдан туриб, Пайғамбаримиз соллаллоҳу алайҳи васалламдан қолган сув билан таҳорат олиб, иштонимни яхшилаб боғладим-да, у Зотнинг чап томонларига туриб, иқтидо қилдим. У киши оҳисталик билан, қулоғимдан ушлаб, мени ўнг томонларига ўтказдилар. Сўнг беш ёки етти раъкат Витр намозини ўқидилар. Намознинг фақатгина охирги раъкатида салом бердилар».\nАбдуллоҳ ибн Аббос розияллоҳу анҳунинг Пайғамбаримиз соллаллоҳу алайҳи васалламнинг ёнларида юриши шунчаки вақт ўтқазиш учун эмас, балки Расулуллоҳ соллаллоҳу алайҳи васалламнинг бажарган амаллари ва дин ҳукмларини ўрганиш учун эди. Чунки Абдуллоҳ ибн Аббос Расулуллоҳ соллаллоҳу алайҳи васалламнинг баъзи амалларини бизга ривоят қилиб қолдирганларки, у хабарни фақатгина ёш Абдуллоҳдек ярим кечаси ҳам Пайғамбаримиз соллаллоҳу алайҳи васалламни қиладиган амалларини кузата олиш каби имкониятга эга бўлган кишигина ривоят қила олади.\nМана, Абдуллоҳ ибн Аббос розияллоҳу анҳунинг ўзлари бир куни холалариникида тунаб, ярим кечаси Пайғамбаримиз соллаллоҳу алайҳи васаллам қилган ишларини кўриб, уни қуйидагича ривоят қилади:\n«Расулуллоҳ соллаллоҳу алайҳи васаллам ярим тунда ўрниларидан туриб енгил таҳорат олдилар. Мен ҳам туриб, худди у кишидай таҳорат олдим. У Зот Аллоҳ қодир қилганча намоз ўқидилар. Мен ҳам у кишига иқтидо қилиб намоз ўқидим. Сўнг ухладилар. Уйқу овозини эшитдим. Сўнг у Зотнинг олдиларига муаззин келди. Расулуллоҳ соллаллоҳу алайҳи васаллам таҳорат олмасдан намоз ўқиш учун масжидга чиқдилар».\nИбн Аббос розияллоҳу анҳу яна бизга нубувват хонадонида бўлган муҳим воқеани тасвирлаб беради: «Мен Расулуллоҳ соллаллоҳу алайҳи васалламнинг олдиларида эдим. У Зот чанқоқликларини босмоқчи бўлиб турдилар, таҳорат олдилар, сўнг тик туриб сув ичдилар».\nБир куни Ибн Аббос розияллоҳу анҳу ўзига ўзи: «Аллоҳга қасамки, Пайғамбаримиз соллаллоҳу алайҳи васаллам қилганларидек қиламан», деб туриб, таҳорат олди ва тик туриб сув ичди. Сўнг Расулуллоҳ соллаллоҳу алайҳи васалламнинг ортидаги сафга туриб, у Зотга иқтидо қилди. Пайғамбаримиз соллаллоҳу алайҳи васаллам ўзларининг томонларидан баробарларига ўтиб сафни олишини ишора қилдилар. Ибн Аббос розияллоҳу анҳу Расулуллоҳ соллаллоҳу алайҳи васалламга яқинроқ туришни истамасдан орқа сафда тураверди.\nПайғамбаримиз соллаллоҳу алайҳи васаллам намозни тугатиб бўлгач: «Намозда менинг баробаримда туриб сафда туришингдан нима сени тўсиб қўйди?» − дедилар. Ибн Аббос розияллоҳу анҳу: «Эй Аллоҳнинг Расули, сиз мен учун буюк ва азиз инсонсиз. Ахир мен қандай қилиб сизнинг баробарингизда бўлиб қолишим мумкин?» деди. Ибн Аббоснинг бу жавобидан сўнг Расулуллоҳ соллаллоҳу алайҳи васаллам унинг ҳаққига: «Эй Аллоҳим, унга ҳикматни ато қил», деб дуо қилдилар.\nНабий соллаллоҳу алайҳи васалламнинг ибн Аббос ҳаққига қилган дуолари\nАбдуллоҳ ибн Аббос ҳали дунёга келмасидан онасининг қорнидалигидаёқ унга Пайғамбаримиз соллаллоҳу алайҳи васалламнинг назар-эътиборлари тушган эди. У ёш ўспирин бўлиб, улғайганда ҳам бу эътибор сусаймади. Расулуллоҳ соллаллоҳу алайҳи васаллам унинг бошини силаб: «Эй Аллоҳим, уни динда фақиҳ қилиб қўйгин ва таъвилни (Қуръон маъноларини яхши англашни) ато қилгин», деб дуо қилар эдилар.\nГоҳида уни дуо қилиб: «Аллоҳим, унга ҳикмат ва Қуръон маъноларини яхши англашни ато қил», дер эдилар. Ва баъзан эса: «Аллоҳим, унга барака ато қил ва уни солиҳ бандаларингдан қил», деб дуо қилар эдилар.\nРасулуллоҳ соллаллоҳу алайҳи васаллам Абдуллоҳнинг ҳаққига фақатгина дуо қилиш билан чегараланибгина қолмай, унинг таълим-тарбиясига эътибор кўрсатар, хайрли ишларни қилишга йўналтириб турар эдилар. Чунки у Зот бу бола келажакда илмли бир шахс бўлиб етишини пайғамбарлик нури билан кўрар эдилар.\nМана, Пайғамбаримиз соллаллоҳу алайҳи васаллам Ибн Аббосни ўзлари минган уловнинг орқасига мингаштириб, унга Ислом асослари ва иймон қоидаларини ўргатмоқдалар.\nРасулуллоҳ соллаллоҳу алайҳи васаллам Ибн Аббос билан битта уловда кетар эдилар. Пайғамбаримиз соллаллоҳу алайҳи васаллам: «Эй болакай, Аллоҳ сенга манфаат берадиган баъзи сўзларни ўргатайми?», дедилар. Ибн Аббос интиқлик, завқу шавқ билан: «Ҳа, ё Расулуллоҳ», деди.\nНабий соллаллоҳу алайҳи васаллам: «Аллоҳнинг айтганларини муҳофаза қилсанг, Аллоҳ ҳам сени муҳофаза қилади. Аллоҳнинг айтганларини қилсанг, Уни олдингда топасан. Кенгчилик, хурсандчилик пайтида Аллоҳни ёд олгин. Аллоҳ сени қийинчилик ва машаққатга тушиб қолганингда эслайди. Агар сўрайдиган бўлсанг, фақат Аллоҳдан сўра. Кўмак ва мадад сўрайдиган бўлсанг ҳам, фақат Аллоҳдан сўра. Шуни билиб қўйки, агар бутун уммат йиғилиб, сенга бир фойда келтирмоқчи бўлса, Аллоҳ ёзиб қўйган нарсадан ортиғини қилиша олмайди. Агар улар сенга зарар етказиш мақсадида йиғилишса, Аллоҳ битиб қўйган нарсадан ошиғини қила олишмайди. Қаламлар (ёзишдан) тўхтаган. Саҳифалардаги (сиёҳ билан ёзилган) нарсалар қуриган», дедилар.\nНабий соллаллоҳу алайҳи васаллам Ибн Аббос билан мулойимлик ва меҳрибонлик ила муомалада бўлар эдилар. Пайғамбаримиз соллаллоҳу алайҳи васалламдан ўзининг заковатли инсон эканига далолат қилувчи саволларни сўраганида, у Зот Ибн Аббоснинг заковатидан хурсанд бўлар эдилар. У билан суҳбатлашишни ёқтирар , уни бағирларига босар эдилар.\nЖаброил алайҳиссаломни кўришлари\nАбдуллоҳ ибн Аббос розияллоҳу анҳу ёшлик чоғиданоқ Аллоҳ таоло унга бир неча кароматларини берган эди. Инъом этилган кароматлардан бири бу — Жаброил алайҳиссаломни кўзлари билан кўришлари бўлган. Ибн Аббоснинг ўзи Жаброил алайҳиссаломни икки марта кўрганлигини айтган.\nКелинг, ўша воқеани у кишининг ўзидан эшитайлик:\n«Отам Аббос билан Пайғамбаримиз соллаллоҳу алайҳи васалламнинг ҳузурларида эдик. Набий соллаллоҳу алайҳи васаллам ўзларини худди отамдан хафа бўлгандек тутдилар. У кишининг ҳузурларидан чиққач отам: «Амакингнинг ўғли мендан хафа бўлган кўринади», дедилар. Мен: «Йўқ, у бир киши билан гаплашиб турган эдилар. Шунинг учун сизга шундай туюлган бўлса керак», дедим. Отам ажабланиб: «Нима, у кишининг олдиларида одам бор эдими ?», дедилар. Мен: «Ҳа, одам бор эди», дедим.\nОтам Пайғамбаримиз соллаллоҳу алайҳи васалламнинг олдиларига қайтиб: «Ё Расулуллоҳ, боя олдингизда бирор киши бор эдими, Абдуллоҳ, У кишининг олдиларида бир одам бор эди. У билан гаплашаётган эдилар», деди, деб сўрадилар. Набий соллаллоҳу алайҳи васаллам менга: «Эй Абдуллоҳ, сен уни кўрдингми?», дедилар. Мен: «Ҳа», дедим. Расулуллоҳ соллаллоҳу алайҳи васаллам: «У Жаброил алайҳиссалом эди», дедилар».\nИккинчи марта кўришлари эса Аббос розияллоҳу анҳу ўғли Абдуллоҳни Пайғамбаримиз соллаллоҳу алайҳи васалламдан бир нарсани сўраб келиш учун жўнатганларида содир бўлди. Ёш Абдуллоҳ Набий соллаллоҳу алайҳи васалламнинг олдиларига келганида, У зотнинг ҳузурида бир киши турганини кўриб, Расулуллоҳ соллаллоҳу алайҳи васалламга ҳеч нима демасдан қайтиб кетди. Отасининг олдига келиб, Набий соллаллоҳу алайҳи васалламнинг ҳузурида одам борлиги учун ҳеч нима демасдан қайтиб келганини айтади.\nАббос розияллоҳу анҳу Пайғамбаримиз соллаллоҳу алайҳи васалламга учраб: «Эй Аллоҳнинг расули, сизнинг олдингизга ўғлим Абдуллоҳни жўнатган эдим, олдингизда одам борлиги учун бирон оғиз гапирмасдан қайтиб келибди», деди. Набий соллаллоҳу алайҳи васаллам: «Эй амаки, ўша одам кимлигини биласизми?», дедилар. Аббос: «Йўқ», деди. Расулуллоҳ соллаллоҳу алайҳи васаллам: «У Жаброил алайҳиссалом эди. Ўғлингиз Абдуллоҳ, ҳатто олим бўлмагунча ва кўзи ожиз бўлиб қолмагунча бу дунёдан ўтмайди», дедилар.\nҲақиқатдан ҳам Пайғамбаримиз соллаллоҳу алайҳи васалламнинг айтганлари бўлиб, Абдуллоҳ ибн Аббос розияллоҳу анҳу катта олим бўлдилар ва кўзлари ожиз бўлгач, бу дунёдан ўтдилар.\nЭрта уйғонган заковат\nИбн Аббос розияллоҳу анҳунинг ақл ва заковатлари бошқа болалардан фарқли ўлароқ ёшлик чоғларидаёқ шаклланиб бўлган эди. Ўзи, аслида, шундай ҳам бўлиши керак эди. Чунки Абдуллоҳ ёшлигидан Набий соллаллоҳу алайҳи васаллам билан бирга бўлиб, у Зотнинг илм булоқларидан баҳраманд бўлишлик шарафига муяссар бўлган эди. Ахир қандай қилиб заковатли бўлмасин, Пайғамбаримиз соллаллоҳу алайҳи васаллам унинг ҳаққига «Динда заковатли бўлсин», деб дуо қилганлар-ку. Бундан ташқари, туғилганидан кейин ошқозонига кирган биринчи нарса бу Набий соллаллоҳу алайҳи васалламнинг муборак тупуклари ҳисобланади.\nАбдуллоҳ ибн Аббос ўспиринлик давридан бошлаб салла кия бошлади. Унинг устига илмий нурлар ёғила бошлади.\nАбдуллоҳдаги мана шу нурни сезган шахслардан бири, бу − Умар розияллоҳу анҳу эдилар. У киши ўз халифалик даврларида ёш Абдуллоҳни катта саҳобалар билан бўладиган илмий мажлисларга олиб кирар эдилар. Саҳобалар Умарнинг ўзи билан ёш болани олиб юришидан ажабланиб, ҳайратда қолишар эди. Ҳатто бир куни саҳобалар Умар розияллоҳу анҳуга эътироз билдириб: «Нима учун бу ёш болани бизнинг мажлисимизга олиб кирасиз, ахир бизнинг ҳам ёш болаларимиз бор, уларни олиб кирмаяпмиз-ку?!» дейишди. Умар: «Бу кимлигини, илм ва фазл эгаси эканлигини жуда яхши биласизлар-ку», дедилар. Сўнг олим ва фақиҳ саҳобаларни чақириб, уларга Аллоҳ Қуръонда: «Қачонки, Аллоҳнинг нусрати (мадади) ва ғалаба келганида, одамлар тўп-тўп бўлиб, Аллоҳнинг дини (Ислом)га кираётганларини кўрганингизда, дарҳол Роббингизга ҳамд билан тасбеҳ айтинг ва Ундан мағфират сўранг! Зеро, У тавбаларни қабул этувчи Зотдир», деб марҳамат қилди.\n«Сизлар ушбу оятлар ҳақида нима дейсизлар?», деб сўрадилар. Уларнинг баъзилари: «Аллоҳ бизни агар нусратга эришиб фатҳ қилсак, Унга ҳамд ва истиғфор айтишга буюрмоқда», дейишди. Баъзилари эса ҳеч нима демасдан, сукут сақлашди. Умар розияллоҳу анҳу Абдуллоҳга қараб: «Сен ҳам шундай фикрдамисан, эй Ибн Аббос?», деди. Абдуллоҳ: «Йўқ, мен ундай демайман», деди. Умар: «Унда сен нима дейсан?», дедилар. Абдуллоҳ: «Бу Расулуллоҳ соллаллоҳу алайҳи васалламнинг ажаллари яқинлашганини билдирувчи оятлар бўлиб, Аллоҳ ушбу оятлар билан Набийига ўлим соатлари яқинлашганини билдирган», деди. Умар: «Аллоҳга қасамки, мен ҳам ушбу оятлардан мана шу сен айтган нарсани тушунганман», дедилар.\nАбдуллоҳ ибн Аббоснинг ўзи: «Умар розияллоҳу анҳунинг мени катта саҳобаларни олдига олиб киришларидан асосий мақсадлари, бу мени уларга заковатимни кўрсатиб қўйиш учун эди», деган.\nАбдуллоҳ ибн Аббос розияллоҳу анҳу ёшлари кичик бўлгани сабабли катта саҳоблар олдида сукут сақлаб турар эдилар. Умар розияллоҳу анҳу ёши кичик, аммо ақл ва илмда баркамол бўлган бу ёш болани қўлидан ушлаб, қаерга борса, ўзи билан бирга олиб юрар эди.\nБир куни Умар розияллоҳу анҳу илмий мажлис қуриб, «Лайлатул қадр» кечаси ҳақида баҳс ва мунозара қилаётган саҳобалар мажлисига келиб қўшилдилар. Мажлисда бир саҳобий ўрнидан туриб, Қадр кечаси ҳақида билганини гапирди. Абдуллоҳ ибн Аббос эса одоб билан жим ўтирар эди. Умар розияллоҳу анҳу Абдуллоҳнинг индамай турганини кўриб, «Эй Аббоснинг ўғли, нега жим турибсан, уялмагин, ёшинг кичиклиги сени гапиришдан тўсиб қўймасин», дедилар. Абдуллоҳ ибн Аббос: «Эй мўминларнинг амири, Аллоҳ тоқ Зотдир, тоқликни яхши кўради. Дунё кунларини етти кун қилиб қўйди (яъни кунларни ҳафтадан иборат қилиб қўйди). Ризқларимизни етти (кун ёки соат ёки лаҳза)да яратиб қўйди. Устимиздаги осмонни етти қават қилиб қўйди. Остимиздаги ерни ҳам етти қават қилиб яратди. Етти оятдан иборат бўлган Фотиҳа сурасини нозил қилди. Қуръонда никоҳланиш мумкин бўлмаган қариндошларни етти тоифага бўлиб қўйди. Расулуллоҳ соллаллоҳу алайҳи васаллам Каъбатуллоҳни етти марта тавоф қилиб, Сафо ва Марва орасида ҳам етти марта саъй қилиб, Муздалифада шайтонга еттита тош отиб, умматларига кўрсатиб бердилар. Менимча, «Лайлатул қадр» кечаси Рамазоннинг охирги етти кунидан бирида бўлса керак, деб ўйлайман», деди.\nУмар розияллоҳу анҳу Ибн Аббоснинг бу жавобидан ҳайратланиб: «Қадр кечаси борасида фақат мана шу боланинг фикригина менинг фикримга тўғри келди», дедилар.\nАбдуллоҳ ибн Аббоснинг илми тўлиқ бўлмасдан туриб Расулуллоҳ соллаллоҳу алайҳи васаллам оламдан кўз юмдилар. Набий соллаллоҳу алайҳи васалламнинг вафотларига Ибн Аббос маҳзун бўлиб қаттиқ йиғлади.\nПайғамбаримиз соллаллоҳу алайҳи васалламдан илмни олиб, илмга бўлган муҳаббати чексиз бўлган бу ёш болакай Набий соллаллоҳу алайҳи васалламнинг вафотларидан кейин нима қилади, илмдан воз кечиб, уни тарк этадими ёки илм олишга жиддий киришиб, уни мукаммал ўрганадими?!\nИбн Аббос Набий соллаллоҳу алайҳи васалламдан ўрганиб, ўзи танлаган илм йўлини ихтиёр қилди. Энди у илмни мукаммал ўрганишга бел боғлади.\nИбн Аббос биринчи ўринда ўқиш ва ёзишни ўрганишга киришди. Чунки улуғ саҳобалардан нақл қилинган илмларни ёзиб қўйиши керак эди.\nРасулуллоҳ соллаллоҳу алайҳи васалламнинг вафотларидан кейин Ибн Аббос ансорлардан бўлган ўртоғига: «Юр, Пайғамбаримиз соллаллоҳу алайҳи васалламнинг саҳобалари жуда кўп, улардан бориб илм ўрганамиз», деди. Ҳалиги ансорий бола: «Аллоҳга қасамки, сенинг бу гапингдан мен ҳайрон қоламан. Одамларни орасида Расулуллоҳ соллаллоҳу алайҳи васалламнинг саҳобаларидек инсонлар турганда, одамлар диний масалаларни сендан келиб сўрашармиди», деди. Ибн Аббос розияллоҳу анҳу у болани тарк қилди ва ўзи саҳобалардан илм олишга киришди. Кўплаб саҳобаларни кетидан илм излаб юрди. Бу ҳақда Ибн Аббос розияллоҳу анҳунинг ўзи қуйидагича дейди:«Фалончи Пайғамбаримиз соллаллоҳу алайҳи васалламдан ҳадис эшитган экан, деган хабар менга етиб келса, ўша ҳадис эшитган одамнинг уйига борар эдим. Борсам, у ухлаб ётган бўларди. Мен унинг эшиги олдида ридойимни ёстиқ қилиб, чиқишини кутиб ёнбошлаб ўтирар эдим. Шамол эсиб юзим тупроқ бўлиб кетар эди. Ҳалиги одам уйғониб эшикка чиқар ва мени кўриб, «Эй Расулуллоҳ соллаллоҳу алайҳи васалламнинг амакиларининг ўғли, тинчликми?!», дер эди. Мен: «Мен, билишимча, сиз Пайғамбаримиз соллаллоҳу алайҳи васалламдан ҳадис эшитган экансиз. Ўша ҳадисни сиздан эшитгим келди», дер эдим. У: «Одам жўнатсангиз, ўзим олдингизга борар эдим», дер эди. Мен: «Бу борада мен сизнинг олдингизга келишим шарт», дер эдим. Унинг бу гапни айтишига сабаб, Набий соллаллоҳу алайҳи васаллам тириклик чоғларида, у Пайғамбаримиз соллаллоҳу алайҳи васалламнинг олдиларига келар эди ва у Зотнинг олдиларида мени кўрар эди ва менинг Набий соллаллоҳу алайҳи васалламнинг қариндошлари эканлигимни яхши биларди».\nИлм олиш борасида Ибн Аббос кибр қилмадилар. Кимда илм бўлса, унинг ёши катта бўладими ёки кичик бўладими, ёки бўлмаса ҳур бўладими, ёки қул бўладими − буни фарқи йўқ, ўшандан бориб илм ўрганар эди.\nРасулуллоҳ соллаллоҳу алайҳи васалламнинг Абу Рофиъ исмли ходимлари бор эди. Абу Рофиънинг Пайғамбаримиз соллаллоҳу алайҳи васалламнинг айтган сўзлари ва қилган амалларини қайд этиб бориш учун ўзлари билан олиб юрадиган ёзма тахталари бор эди. Шу боис Абдуллоҳ ибн Аббос розийаллоҳу анҳу ҳеч бир кибр қилмасдан, Набий соллаллоҳу алайҳи васалламнинг ходимлари Абу Рофиъдан илм ўрганар эдилар.\nБуюк саҳоба Абдуллоҳ ибн Масъуд розияллоҳу анҳу Ибн Аббоснинг илмга бўлган муҳаббати ва илм олиш йўлидаги жидду жаҳтидан ҳайратланиб, «Агар бу болакай биз топган нарсани топганида эди (яъни Набий соллаллоҳу алайҳи васаллам билан кўп йиллар мобайнида бирга бўлиш шарафига эришганда эди) бирортамиз унга яқинлаша олмасдик», дедилар.\nОламни ёритиб турган қуёшдан нур чиққанидек, ёмғир суви билан суғорилган ердан ўт-ўланлар ўсиб чиққанидек, илм билан тўлган қалб эгасидан ҳалимлик чиқиши керак.\nАбдуллоҳ ибн Аббос розияллоҳу анҳуда ҳам худди шу хислат бор эди. У кишидаги ҳалимлик оғзидан чиқадиган сўзлари ва ҳатти-ҳаракатларидан билиниб турарди. У ҳеч қачон дағал сўзламас эди. Бировга қўполлик билан муомала ҳам қилмаган. Оғир-вазмин, жуда ҳалим ва хушмуомала инсон эди.\nҚанақасига ҳалим инсон бўлмас экан, ахир у киши нубувват хонадонида тарбия топдилар-ку!\nИбн Бурайда розияллоҳу анҳудан ривоят қилинади: «Бир киши Ибн Аббосни сўкди. Ибн Аббос: «Менда ўзим билган нарсани ҳамма билишини хоҳлаш, мен учун бегона бўлган бир кишининг ишини ҳоким адолат билан ечиб берганда хурсанд бўлиш ва мен яшаб турган жойда эмас, бошқа мусулмон ўлкаларда ёмғир ёғса, гарчи менинг юртимга ундан фойда бўлмаса-да, ўша ўлкага ёмғир ёққани учун хурсанд бўлиш каби баъзи хислатларим бор. Сен бўлсанг мени сўкяпсан», деди».\nМана шу Ибн Аббоснинг хулқи ва ҳалимлик фазилати эди. У киши ўзини сўккан одамга мулойимлик билан, нодон кишига эса илму маърифат билан жавоб қайтарар эди. У кишига нисбаттан ёмон муомала қилган одам хоҳ ёнида бўлсин, хоҳ у кишидан йироқда бўлсин − ҳар икки ҳолатда ҳам ўша инсонга нисбаттан мулойимлик билан муносабатда бўлар эди. Унинг ортидан ёмонлаб, ғийбат қилмас эди.\nМаймун ибн Меҳрон розияллоҳу анҳудан ривоят қилинади:«Мен Ибн Аббоснинг: «Менга фалончи сизни ёмонлади, деган хабар етиб келганда, уни уч даражанинг бирида деб билдим. Агар у мендан юқори инсон бўлса, бу − қадрли инсон, деб қадр-қимматини ўз ўрнига қўйдим. Агар у инсон мендек бўлса, унга фазилат кўрсатиб, уни ёмонламадим. Агар мендан пастда бўлса, унга ғамхўрлик қилдим (яъни уни ҳам ёмонламадим). Мана шу менинг феъл-атворим. Кимга бу феълим ёқмаса, марҳамат, Аллоҳнинг ери кенг, кетавериши мумкин», деганини эшитганман», деди».\nИбодат ва зуҳдлари\nАбдуллоҳ ибн Аббос розияллоҳу анҳу олимларнинг султонигина бўлиб қолмасдан, ёшликлариданоқ обид ва зоҳидларнинг энг пешқадами эди. Набий соллаллоҳу алайҳи васалламнинг уйлари у кишига ибодат ва зуҳд фиқҳини ўргатган биринчи мадраса ҳисобланади. Қандай қилиб у кишини зоҳид ва обидларнинг пешқадами демаслик мумкин, ахир у киши Расулуллоҳ соллаллоҳу алайҳи васалламнинг ҳузурларида дунёга келиб, уларнинг тарбияларида ўсди-ку!\nИбн Мулайкаҳ розияллоҳу анҳудан ривоят қилинади: «Мен Ибн Аббос билан Маккадан Мадинагача бирга борганман. Йўлда тунайдиган бўлсак, ярим кечаси туриб, Қуръон тиловат қилар ва кўп зикр қилар эди».\nИбн Аббос розиzллоҳу анҳу тоат-ибодат йўлида ўзи учун жуда ҳам қадрли бўлган нарсаларидан воз кечишга тайёр эди. Ҳатто ўша қадрли нарса инсон учун энг керакли аъзо ҳисобланган кўз бўлса ҳам.\nКўзларига сув кириб қолганда, табиблар келиб, «Бизга қўйиб беринг. Кўзингизни ичидаги сувларни чиқарамиз ва тузалиб қоласиз. Лекин беш кунча намоз ўқий олмайсиз», дейишди. Ибн Аббос розияллоҳу анҳу: «Йўқ. Ундай бўлса керак эмас. Аллоҳга қасамки, мен Набий соллаллоҳу алайҳи васалламнинг: «Кимки бир вақт намозни қасддан тарк қилса, эрта қиёмат кунида Аллоҳ таоло ундан ғазаб қилган ҳолда у Аллоҳга йўлиқади», деган сўзларини эшитганман», деб жавоб берди.\nАбдуллоҳ ибн Аббос розияллоҳу анҳу Аллоҳдан қўрқиб жуда кўп йиғлар эди. Ҳатто кўп йиғлаганидан кўзлари остида чизиқлар пайдо бўлиб қолган экан.\nТовус ибн Кайсон раҳматуллоҳи алайҳдан ривоят қилинади: «Ибн Аббос розияллоҳу анҳучалик Аллоҳнинг буйруқ ва қайтариқларига қаттиқ амал қиладиган кишини кўрмадим. Аллоҳга қасамки, ҳозир у кишини эсласам, кўз ёшимни тўхтатолмайман».\nАбу Ражо раҳматуллоҳи алайҳдан ривоят қилинади: «Ибн Аббос розияллоҳу анҳунинг мана бу жойи кўз ёши оқадиган йўлакча эди. Ундаги йўлакча худди шиппакнинг эски ипига ўхшарди».\nРум подшоҳининг саволига берган жавоблари\nИбн Аббос розияллоҳу анҳудаги илмнинг фазилатидан Муовия розияллоҳу анҳу у кишини алоҳида бир мартабага кўтариб ҳурмат ва эҳтиром кўрсатар эди. Ечими мураккаб бўлган масалаларни Ибн Аббос розияллоҳу анҳудан сўраб олар эдилар.\nРум подшоҳи мусулмонларни ожиз қолдириш ва мусулмонларнинг савияси пастлигини кўрсатиб қўйиш мақсадида Муовия розияллоҳу анҳуга баъзи саволларни мактуб тарзида ёзиб юборди.\nИбн Аббос розияллоҳу анҳунинг маърифат нурлари подшоҳ жўнатган зулумот булутларини тарқатиб ҳамма жойни нурафшон қилди.\nРум подшоҳи Муовия розияллоҳу анҳуга еттита саволни ёзиб жўнатди.\n1. Аллоҳга энг суюкли калом?\n2. Аллоҳ наздида энг эҳтиромли эркак ва аёл?\n3. Бачадонга кирмаган, лекин руҳи бор бўлган тўртта нарса?\n4. Ичидаги маййит билан бирга юрган қабр?\n5. Фақатгина бир марта қуёшнинг нури теккан ердаги макон?\n6. Қовсу қазаҳ (яъни камалак) нима?\n7. Осмондаги Мужирра (сомон йўли) нима?\nБу мактуб Муовия розияллоҳу анҳуга етиб келгач, саволларни ўқиб чиқдилар. Саволнинг ечими қийинлигини кўриб, Ҳибрул умма (бу умматнинг олими)га, яъни Ибн Аббосга одам жўнатиб, саволларга жавоб ёзиб юборишини сўради. Чунки илм қалъаси ва бутун дунё имоми бўлган Абдуллоҳ ибн Аббосгина бундай қийин масалага ечим топа биларди.\nИбн Аббос Рум подшоҳи йўллаган саволларга қуйидаги жавобларни ёзиб, Муовия розияллоҳу анҳуга жўнатдилар:\n- Аллоҳга энг суюкли калом, бу − «Субҳаналлоҳи валҳамду лиллаҳи ва ла илаҳа иллаллоҳу валлоҳу акбар, вала ҳавла вала қуввата илла биллаҳ», деган зикрдир.\n- Аллоҳга энг суюкли киши Одам алайҳиссалом. Чунки Аллоҳ қўли билан яратди уни, руҳидан пуфлади, унга фаришталарни сажда қилдирди ва барча нарсаларнинг номини ўргатди.\n- Аллоҳ наздида энг эҳтиромли аёл, бу − Марям бинти Имрон.\n- Бачадонга кирмасдан жон киргизилган нарсалар: Одам алайҳиссалом, Ҳаво онамиз, Мусо алайҳиссаломнинг ҳассалари ва Исмоил алайҳиссаломнинг ўрниларига қурбонлик қилинган қўчқор.\n- Ичидаги маййит билан бирга юрган қабр, бу − Юнус алайҳиссаломни ўз ичида олиб юрган балиқ.\n- Фақатгина бир марта қуёшнинг нури теккан ердаги макон, бу − Аллоҳ таолонинг қудрати билан ўртасидан тенг иккига ажратилган денгиз. Бунда Аллоҳ Фиръавн ва унинг лашкарларидан Мусо алайҳиссаломни халос этиш учун денгизни бўлганда, денгизнинг тубидаги ер кўринади ва ўша пайт қуёшнинг нури ўша жойга тушади. Мусо алайҳиссалом ва унга эргашганлар денгизнинг нариги соҳилига ўтиб олганларидан сўнг, денгиз яна аввалги ҳолига қайтади.\n- «Қовсу қазаҳ (камалак) нима?», деган саволга келадиган бўлсак, бу ер аҳлининг сувда чўкиб кетишидан омонда қолганлигининг белгиси. Чунки Нуҳ алайҳиссалом даврларида мана шу камалак кўрингач, осмондан ёғаётган ёмғир ва ердан чиқаётган булоқлар тўхтаган ва бу ер аҳлига омон қолганининг белгиси бўлган.\n- Осмондаги Мужирра (сомон йўли)га келадиган бўлсак, у осмондаги эшикдир.\nБу жавоб ёзилган мактубни Муовия розияллоҳу анҳу Рум подшоҳига жўнатдилар. Рум подшоҳи жавобларни ўқиб, «Аллоҳга қасамки, буни Муовия ёзмаган. Бу Пайғамбар қариндошларидан бирининг ёзган жавоби бўлиши керак», деди.\nКим илм йўлини танлаб, илм одобларини ўрганса ва илм аҳли билан бирга бўлса, ундай инсон, албатта, олимларни эҳтиром қилиши, қадрлаши ва улар билан ўзини камтарин тутган ҳолда, уларнинг суҳбатларидан баҳраманд бўлиши лозим.\nНасабли, шарафли ва илмлари кучлилигига қарамасдан, Ибн Аббос розияллоҳу анҳу олимларни ҳурмат қилиш ва улар билан бўладиган муомала-муносабатда ўзини камтарин тутиш борасида бошқаларга намуна бўлдилар.\nИбн Аббос розияллоҳу анҳу Зайд ибн Собит розияллоҳу анҳунинг олдидан силжимасди. Зайд ибн Собит қаерга борса, Ибн Аббос унинг ортидан қолмас эди. Зайд ибн Собит бирор жойга кетаётганда, Ибн Аббос у кишининг уловининг юганидан ушлаб борарди. Зайд ибн Собит розияллоҳу анҳу хижолат бўлиб, Ибн Аббосдан бундай қилмаслигини илтимос қилар, Ибн Аббос розияллоҳу анҳу эса: «Олимларимизга мана шундай ҳурмат кўрсатишга буюрилганмиз», дер эди. Бу сўзни эшитган Зайд розияллоҳу анҳу: «Менга қўлингизни кўрсатинг», деди, Ибн Аббос қўлини кўрсатганда уни ўпиб қўйиб: «Набий соллаллоҳу алайҳи васалламнинг аҳли байтларига нисбаттан мана шундай қилишга буюрилганмиз», деди.\nИбн Аббос ўз устозлари Зайд розияллоҳу анҳуни илмда энг кучли олим деб билар ва у киши ҳақида: «Пайғамбаримиз соллаллоҳу алайҳи васалламнинг улуғ саҳобалари Зайд ибн Собитнинг илм борасида энг кучли олим эканликларини билишарди», дер эдилар.\nЗайд ибн Собит вафот этганда Абдуллоҳ ибн Аббос розияллоҳу анҳу қаттиқ қайғуга ботдилар. У киши дафн қилингандан сўнг қабрлари устида туриб ҳаётлик чоғларида қилган яхши амалларини санаб чиқдилар ва «Одамлар орасидан илм қандай кўтарилишини кўрмоқчи бўлганлар, мана, кўриб қўйсин — илм мана шундай одамлар орасидан кўтарилади», деб Зайд ибн Собит розияллоҳу анҳунинг вафотларига ишора қилдилар.\nИбн Аббоснинг ёшлари ўтиб, қариб қолганларида, мусулмонлар орасида охирги кунларда аланга олаётган келишмовчилик ва зиддиятлардан узоқлашгилари келиб қолди. Бунинг учун ҳавоси тоза бўлган Тоиф шаҳрини танладилар.Тоифдаликларида одамлар турли юртлардан келиб, у кишидан илм олишарди. Кўзлари ожиз бўлгунча бу ҳолат давом этди. Кўзлари ожиз бўлганда ёшлари етмишдан ошган эди. Кўп ўтмай у киши бу оламдан кўз юмдилар. У зотни билган инсонларнинг ҳаммаси маҳзун бўлишди.\nМаймун ибн Меҳрон розияллоҳу анҳу айтади: «Тоифда Абдуллоҳ ибн Аббос розияллоҳу анҳунинг жанозаларида иштирок этдим. У кишига жаноза ўқиш мақсадида тобутлари ерга қўйилганда, кафанлари устига оппоқ бир қуш келиб қўнди. Кейинчалик шунақа қуш бормикин деб, қидириб кўрдик, аммо унақа қушни топа олмадик. Қабрга қўйилгач, «Эй хотиржам (сокин) жон! (Ато этилган неъматлардан) рози бўлган (ва Аллоҳ томонидан) ҳам рози бўлинган ҳолингда, Роббинг (ҳузури)га қайтгин! Бас, (солиҳ) бандаларим (сафи)га қўшилгин ва жаннатимга киргин!», деган товушни эшитдик».\nМолларини ютқазган Рукона\n18:25 02.07.2019 567\n11:02 02.07.2019 1238\nАбу Бакр Сиддиқ розияллоҳу анҳу – Ислом умматидаги энг улуғ зот (3-қисм)\n11:50 29.06.2019 358\nАбу Бакр Сиддиқ розияллоҳу анҳу – Ислом умматидаги энг улуғ зот (2-қисм)\n11:05 28.06.2019 441\n15:00 25.06.2019 1373\n«Оламларнинг Парвардигори бу аёлнинг сўзларини эшитади-ю, Умар эшитмасинми?!»\n15:00 20.06.2019 872\nСўровнома натижалари (992 та овоз):\nКитоб ўқийман (326) 32.9%\nТелевизор кўраман (27) 2.7%\nИжтимоий тармоқлардан фойдаланаман (454) 45.8%\nКомпьютер (телефон) ўйинлари ўйнайман (43) 4.3%\nБўш вақтим йўқ (100) 10.1%\n14:24 13.07.2019 3241\n16:38 10.07.2019 2230\nАмерикалик рэпер Саудия Арабистонидаги концертини бекор қилди\n12:00 10.07.2019 1732\n09:55 12.07.2019 1375\n17:15 13.07.2019 7955\n10:35 12.07.2019 2817\n23:02 12.07.2019 2590\n00:02 12.07.2019 2362


Ислом Каримов Сурхондарëда фермерлар билан учрашувда\n"Ўзбекистон" телеканали берган хабарга кўра, 30 июнь кунининг биринчи ярмида Сурхондарё вилоятига борган президент Каримов шаҳарда қурилган намунавий уйлар, Термиз марказидаги кўнгилочар боғда қурилаётган "Санъат саройи" қурилишини кўздан кечирган.\nИслом Каримов Сурхондарёда, 30.06.2016, "Ўзбекистон" телевидениеси.\nБундан ташқари, Термиз шаҳрида Иккинчи жаҳон уруши қурбонлари хотирасига қурилган "Хотира ва қадрлаш" мажмуасини ҳам зиёрат қилди.\nТермиз туманида эса президент маҳаллий деҳқон-фермерлар билан учрашиб, вилоятда пахта, буғдой, бундан ташқари, мева-сабзавот етиштиришни ошириш масаласида нутқ сўзлади. Тушга яқин Сурхондарёдаги Ҳаким ат-Термизий зиёратгоҳига борган Ислом Каримов сўнгра Қашқадарё вилоятига ўтди.\nИслом Каримов Қашқадарёда, 30.06.2016, "Ўзбекистон" телевидениеси.\nРасмий телевидение берган маълумотга кўра, Қашқадарёда президент вилоят марказида қурилган янги темир йўл вокзали биносини бориб кўрган ва бу қурилишда ҳали баъзи нуқсонлар борлигини танқид қилган.\nШунингдек, маҳаллий ҳокимиятга вилоятда халқаро миқёсдаги мусобақаларни ўтказишга мўлжалланган бассейн қуриш вазифасини топширган ва болалар спортини ривожлантириш зарурати таъкидлаган.\nРасмий телевидение тез орада Ислом Каримовнинг бу икки вилоятга сафари тафсилотларига бағишланган махсус кўрсатув намойиш қилинишини хабар қилмоқда.\nБунга қадар Қашқадарёдаги маҳаллий ҳокимият идоралари президентнинг Қашқадарё вилояти халқ депутатлари кенгаши вакиллари, шунингдек, мева-сабзавот етиштириш, сотишга ихтисослашган илғор фермерлар билан учрашуви кутилаётганини маълум қилган эди.\nШунингдек, сафарнинг асосий қисми ўтган икки йил ичида таъмирланиб, маркази қарийб қайта қурилган Шаҳрисабзга ажратилиши айтилган эди. Расмий хабарда, ҳозирча бу борада бирор маълумот берилмади.\n2015 йилнинг февраль ойида Ислом Каримов Ўзбекистон президентлигига номзод сифатида вилоятга борган ва сайловчилар билан учрашган эди. Ўшанда унинг Шаҳрисабзга бориши айтилган, аммо бормаган эди.


Ҳолат юзасидан Жиноят кодексининг 266-моддаси 3-қисми “а” банди билан жиноят иши қўзғатилиб, дастлабки тергов ҳаракатлари олиб борилмоқда.\n2020 йилнинг 29 сентябрь куни соат 07:30да 30 ёшли С.Ж. бошқарувида бўлган Nexia русумли автомашинани Бухоро вилояти Жондор-Бухоро йўналиши бўйича бошқариб бориб, Бухоро тумани “Работиқалмоқ” МФЙ ҳудудидан ўтувчи 4Р-72 автомобил йўлининг 8-км.да йўл-транспорт ҳодисаси содир қилган.\nЎзбекистон Республикаси ИИВ ҳузуридаги Тергов департаменти хабарига кўра, автомашина бошқарувини йўқотиб, йўлнинг ҳаракат йўналиши бўйича ўнг томонида жойлашган бетон тўсиққа олд қисми билан урилиши оқибатида бир неча маротаба ағдарилиб, айланиб кетган.\nНатижада, автомашинада бўлган йўловчилар, ҳайдовчининг турмуш ўртоғи, 29 ёшли Б.Х. ҳамда унинг вояга етмаган фарзанди, 7 ёшли К.Т. ҳодиса жойида вафот этган.\n“Ҳурматли фуқаролар, йўлларда ҳаракатланганда белгиланган йўл-ҳаракати қоидаларига ҳамда ўзингизнинг шахсий хавфсизлигингизга риоя қилинг”, - дейилади маълумотда.


КОСМЕТИКА ВА ЮВИШ ВОСИТАЛАРИ ҲАЙВОНЛАРДА СИНАЛАДИ. БУ ДАҲШАТ — ekolog\nАгарда кўзимизга шампунь томчиси тушса дарҳол кўзимиз ачишиб, уни ювиб ташлашга ҳаракат қиламиз. Ичмизга ювиш воситалари кириб кетса, дарҳол шифокорга мурожаат қиламиз. Аммо ана шу гигиеник воситалар ишлаб чиқарилмасдан олдин ҳайвонларда синаб кўрилишини биласизми? Уларнинг кўзларига қошиқлаб шампунь қўйилиб, кўзи қачон кўр бўлиб қолишини кутишади. Резина ичак билан ошқозонларига идиш ва кир ювиш воситалари киритилиб, қайси дақиқада ҳайвон ўзини ёмон сезишини кузатишади. Жунуни қириб, терисига кремни суркашади ва реакцияни қайд этишади.\nБу даҳшат эмасми? Қуйида ҳайвонларда ўз маҳсулотларини ҳайвонларда синаб кўрадиган фирмаларнинг номи келтирилган. Уларнинг маҳсулотларини сотиб олманг, ҳеч бўлмаса шу орқали ҳайвонларни сақлаб қолишга қисман бўлсада ҳисса қўшган бўлардик.\nL’Oreal компанияси ва унга тегишли бўлган Biotherm, Avon, Estee Lauder, Helena Rubinstein, Ralph Lauren, Giorgio Armani, Vichy, La Roche-Posay,Kerastase, Maybelline, Garnier, Jacques Dessange, Redken, Procter & Gamble Max Factor, Olay, Pantene, Head&Shoulders, Wash&Go, Clairol, Cover Girl, Secret, Pampers, Always / Alldays, Tampax,\nOld Spice, Blend-a-Med, Camay,Safeguard, Ace, , Comet, Lenor, Tide, Ariel, Fairy, Миф, Tix, Johnson & Johnson, Johnson’s Baby, Clean&Clear, Dove, Rexona, Timotei, Sunsilk, Clear VitABE, Axe, Pepsodent, Domestos, Cif , Calvin Klein, Colgate-Palmolive, , Сolgate, Palmolive, Lady Speed Stick, Protex, Aquafresh, S.C. Johnson, Glade, Туалетный утёнок, Мистер Мускул, Veet, Cillit, Vanish, Calgon, Dosia, Lanza, Tiret, Gillette, Oral-B, Duracell, Braun, Бабушка Агафья, Русское поле, Красная линия, Белорус косметикаси, Sensodyne, Henkel


Номсиз бармоққа узук тақиш мумкин эмасми? Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Номсиз бармоққа узук тақиш мумкин эмасми? 11:48, 02 декабрь 2016\t— Бир танишим динимизда қўлнинг номсиз бармоғига узук тақиш мумкин эмас, деб айтди. Мен шу бармоғимга кумуш узук тақиб юрардим. Энди иккиланиб қолдим, танишим айтган сўзларда жон борми?


Ўзбекистонлик жаҳон чемпиони нега тўрт маротаба операция қилинганди ёхуд унинг Олимпиадага бориш имконияти қандай?\n5 январь, 2021, 19:11\nТеглар:Таэквондо WTF | Токио-2020 | Олимпиада\nУ Токио Олимпиадасига йўлланма олиш истагида...\nБир неча йиллар аввал порлаб чиққан Димитрий Шокин таэквондо (WT) бўйича салмоқли натижаларни қўлга киритганди. Жумладан, 2015 йил жаҳон чемпиони, икки карра Осиё чемпиони ва Бутунжаҳон универсиадасида ҳам ғолибликни қўлга киритганди. Бироқ Рио Олимпиадасидаги муваффақиятсизликдан кейин фаолиятида пасайиш юзага келганди. Олдинда эса Токио Олимпиадаси турибди. У самурайлар юртидаги тўрт йилликнинг энг нуфузли турнирида иштирок этадими? Шу ва бошқа саволар билан унга мурожаат қилдик.\n- 2016 йилги Рио Олимпиадасидан кейин фаолиятингизда бироз пасайиш юзага келгандек таассурот уйғонди. Бу нима билан боғлиқ?\n- Ассалому алайкум. Тўғри айтдингиз, Рио Олимпиадасидан кейин анчагина жисмоний ҳолатим пасайиб кетганди. Чунки Риода қўлим синган эди. 2016-2017 йиллар мобайнида қўлимни уч маротаба операция қилдирдим. 2018 йилда эса, яна бир фалокат рўй берди. Аниқроқ қилиб айтсак, велосипедда машғулот ўтказаётганимда ортимдан машина келиб, уриб юборди. Шу туфайли, кўп машғулотларни ўтказиб юбордим. 2019 йил яна бир операцияни бошимдан ўтказдим. Бу сафар тиззамдаги жиддий жароҳат сабабли Германияда жарроҳлик амалиётидан ўтдим. Шукрки, ҳозирги кунга келиб, барчаси аъло даражада. 2020 йил эса барчага маълум пандемия сабабли мусобақаларда иштирок эта олмадик. Пандемия мобайнида барча жароҳатларим тузалиб, ҳозирги кунга келиб, яхши жисмоний ҳолатимни тиклаб олдим.\n- Шунингдек, бугунги кундаги энг долзарб мавзу бу - Токио Олимпиадасидир. Жаҳон таэквондо қонун-қоидасига мувофиқ, битта мамлакат иккита вазн тоифасида иштирок этиши мумкин. Ўзбекистонда эса, Никита Рафалович лицензияни қўлга киритган. Якуний лицензия берувчи турнирга бир спортчи бориши керак бўлади. Лекин Ўзбекистон терма жамоаси сафида бошқа вазн тоифаларида ҳам яхши спортчилар бор. Бу борада сизнинг имкониятингиз қандай?\n- Албатта, ҳар бир спортчининг бош мақсади Олимпия ўйинларида иштирок этиш, десам янглишмаган бўламан. Мен ҳам бунинг учун яхши тайёргарликлар олиб бормоқдаман. Тўғри, ҳозирда Никита Рафалович йўлланмани нақд қилган ва энди, бир нафар болагина лицензия олиши мумкин. Бизда бунинг учун учта вазн тоифаси бор. Қайси вазн тоифасидаги спортчи боради, ҳали маълум эмас. Барчамиз ўқув-машғулот йиғинларида жиддий тайёргарлик олиб бормоқдамиз. Якунда, кимнинг имконият яхши, қай биримизнинг жисмоний ҳолатимиз юқори даражада бўлса, ўша боради. Албатта, буни раҳбариятимиз имкониятларимизга қараб ҳал қилади.\n- Сиз +80 кг вазн тоифасида даянга чиқасиз. Вазн тоифангизда ўша нигериялик Абдулраззоқ Иссифу, ивуарлик Фирман Зоку, озарбайжонлик Радик Исаев, жанубий кореялик Ча Дон Мин каби яхши савиядаги эҳтимолий рақибларга эгасиз. Уларнинг қай бирлари сиз учун жуда ноқулай рақиб ҳисобланади? Умуман улар ҳозирда ҳам фаолиятини давом эттираяптими?\n- Шубҳасиз, бизнинг вазн тоифамизда жуда кўп яхши спортчилар бор. Санаб ўтганларингиздан кореялик ва ивуарлик таэквондочилар фаолиятини якунлашган. Радик Исаевнинг йўлланма олиш ёки олмаслиги ҳали маълум эмас. Нигериялик Абдулраззоқ Иссифу эса, рейтинг очколари орқали лицензияни қўлга киритган. Хабарингиз бор, Иссифу билан Риода финалга йўл олиш босқичида тўқнаш келганман ва мағлубиятга учрагандим. У жуда ноқулай, янглишмасам бўйи 2,08 метр эди. Бундай спортчилар билан жанг олиб бориш учун ўша вақтда юқори тайёргарликка эмасдим. Ҳозир эса терма жамоада ҳам шундай баланд спортчилар билан машғулотларда ишладим ва бундай рақибларга ҳам тайёрман, деб айта оламан.\n- Агар, Токио Олимпиадасига йўлланмани қўлга киритсангиз, ғолиблик йўлидаги жиддий рақиблар кимлар бўлиши мумкин? Эҳтимол, яқин орада яна янги юлдузлар пайдо бўлгандир?\n- Ҳа, кундан-кунга янги юлдузлар пайдо бўлмоқда. Ёшлар ўсиб келмоқда. Токио Олимпиадасини оладиган бўлсак, энг жиддий рақиблар россиялик Владислав Ларин, Жанубий Корея вакили ва ўша нигериялик Иссифу бўлади. Бироқ Олимпиадада бу спортчи фаворит, дейиш нисбий бўлади. Мисол учун, Рио Олимпиадасида Радик Исевдан ҳеч ким кутмаганди, олтин медаль олишни. Аммо у барча рақибларини мағлуб этиб, чемпион бўла олди. Шунинг учун 100 фоиз бу етакчи бўлади, деб айтиб бўлмайди. Спортда ҳар нарса бўлиши мумкин.\n- Ҳали ҳам Фахриддин Умаров қўл остида машғулотлар олиб борасизми?\n- Ҳа, ёшлигимдан бери Фахриддин ака Умаров қўл остида шуғулланиб келаман. Ҳозирда ҳам шундай. Шу ўринда, устозимга ушбу даражага етиб келишимдаги улкан ҳиссаси учун ўз миннатдорлигимни билдираман. Ўйлайманки, мураббийим билан келажакда ҳам яхши натижалар қайд этамиз.\n- Янглишмасам "Торнадо" клуби тарбияланувчиси эдингиз. Бу клуб ҳамон фаолият юритяптими?\n- Албатта, “Торнадо” клубида тарбия топганман. Бу клубнинг асосчиси устозим Фахриддин ака Умаров бўлади. Ҳозирги кунда ҳам бу клуб фаолият юритмоқда. Агар, терма жамоада машғулотларимиз бўлмаса, ушбу клубимга бориб, ёш таэквондочилар билан биргаликда машғулотлар олиб бораман.\n- Ўзбекистон миқиёсида ҳам сизга жиддий рақобат туғдира оладиган ёшлар етишиб чиқаётган бўлса керак. Сиздан кейин бу вазн тоифасида ким етакчи бўлади, деб ўйлайсиз?\n- Бизнинг спортчиларимиз ҳам тобора кучайиб бормоқда. Бир неча йиллардан буён Ўзбекистон чемпионати финалида сурхондарёлик Шоҳруҳ Ражабов билан тўқнаш келамиз. У жуда истеъдодли спортчи. Ўйлайманки, Токио Олимпиадасидан сўнг фаолиятимни якунласам, Шоҳруҳ бу вазн тоифасида юртимиз шарафини муносиб ҳимоя қила олади.\n- Боксчимиз Исроил Мадримов билан қадрдон эканлигингизни яқиндагина ижтимоий тармоққа юклаган расмлар ва изоҳлардан ҳам билиш мумкин. Яна қайси спортчиларимиз билан яқин дўстона муносабатга эгасиз?\n- Исроил билан жуда яқин дўстмиз. Нафақат у балки, боксчиларимиздан Муроджон Аҳмадалиев, Баҳодир Жалолов ва Шаҳрам Ғиёсов ҳам яқин ўртоқларим ҳисобланади. Шунингдек, оғир атлетика бўйича машҳур спортчимиз Руслан Нуриддинов, эркин курашчи Бекзод ака Абдураҳмонов ва юнон-рум курашчиси Элмурод ака Тасмуродовлар билан ҳам дўстона муносабатга эгаман. Умуман бундай спортчи дўстларим кўп. Яна шуни айтиб ўтишим мумкинки, 2017 йил Исроил Мадримов ҳамда Руслан Нуриддинов билан Чирчиқда бирга ҳарбий хизматни ўтаганмиз. Шунинг учун улар билан кўпроқ учрашиб тураман.\n- Адашмасам хорватиялик таэквондочи қиз билан ҳам дўст эдингиз? Муносабатлар сақланиб қолганми?\n- Тўғри, хориждаги турнирлар мобайнида кўплаб таэквондочилар билан дўстлашганмиз. Хорватияликдан бошқа яна қизбола дўстларим ҳам бор. :) Энди, барча таэквондочилар бир-бирини ҳурмат қилади. Шунинг учун кўпчилиги билан яхши муносабатдамиз. Бевосита интернет орқали ва турнирларда кўришиб, гаплашамиз, байрамларда бир-биримизни табриклаб турамиз.\n- Тўғриси, мен ўзбек тилига бўлган муносабатингизга ва равон сўзлашингизга қойил қоламан. Келинг ушбу ҳолатга изоҳ берсангиз? Бу ўзбек маҳалласида яшаганингиз билан боғлиқми?\n- Ўзбек тилини ёшлигимдан ўрганишни бошлаганман. Сабабчиси дадам бўлади. Дадам маҳаллада ўсган. Ўзбек дўстлари кўп бўлган ва улардан ўрганган. Ҳозир ҳам маҳаллада яшаймиз. Ярмини дадам, ярмини эса дўстларимдан ўрганганман. Қолаверса, мураббийим Фахриддин ака ҳам ёрдам берган. Чунки машғулотларда барча ўзбек болалар биттагина мен рус эдим. Шунинг учун ўзбек тилида гапирарди. Тушунмаган сўзларимни болалардан сўраб олардим. Мактабда, лицейда ва университетда ҳам ўзбек тили дарсларига қолдирмасдан кирардим. Ҳозирга қадар, ўрганиб келаяпман.\n- Суҳбат учун ташаккур. Ўйлайманки, ўз олдингизга қўйган мақсадларингизга эришасиз. Бу борада сизга омад тилаймиз!\n- Катта раҳмат. Фурсатдан фойдаланиб, барчани янги йил билан муборакбод этаман. Барча соғ-саломат бўлсин. Яхши натижалар билан халқимизни хурсанд қилишга ҳаракат қиламиз!


Афғонистон Толибон билан музокараларни тиклашда Покистоннинг ёрдамига умид қилмоқда\n15:07 / 15.12.2015\nРейтер колумнисти Асад Ҳашим «Афғонистон толибонлар билан тўхтаб қолган тинчлик музокараларини тиклаш учун Покистон кўмагига эришмоқчи» номли мақоласида яқинда Исломобод шаҳрида бўлиб ўтган АҚШ, Покистон, Афғонистон ва Ҳиндистон юқори мансабли амалдорларининг учрашуви ҳақида маълумот берди.\nМуаллифнинг таъкидлашича, тадбир чоғида Афғонистон ташқи ишлар вазири С.Раббони Покистонни толибонлар билан тинчлик музокараларини тиклашда кўмак кўрсатишга чақириб, яқин ҳафталар ичида мазкур йўналишда ижобий одимларни кўриш истагини билдирди. Ўз навбатида, Покистон бош вазири Навоз Шариф Афғонистон томони бошчилигидаги ярашув жараёнини маъқуллашини қайд этди.\nТадбир доирасида АҚШ давлат котибининг ўринбосари Э.Блинкеннинг айтишича, «тинчлик музокараларини тиклаш учун қатъий белгиланган жадвал йўқлигига қарамай, Афғонистон ва Покистон томонлари яна одамларни музокара столи атрофига тўплашга қатъий қарор қилган». Мазкур шароитда Ҳиндистон ташқи ишлар вазири С.Свараж Покистон томони билан юксак даражадаги мулоқотнинг қайта тикланиши борасида ишонч билдирди. Унинг айтишича, Деҳли ва Исломободнинг «минтақавий савдо ва ҳамкорликни мустаҳкамлаш масаласида ҳаракат қилиши» вақти етди.\n"Шу билан биргаликда, Ҳиндистон ташқи сиёсий идораси раҳбарининг қайд этишича, Покистон ташқи ишлар вазири С.Азиз билан музокаралар якунларига кўра, Ҳиндистон ва Покистон ўртасида диалогни тиклаш тўғрисида қарор қабул қилинди", дейилади "Телеграф.уз" хабарида.


Мактабларда янги ўқув йили 14 сентябрдан бошланади. Президент йиғилишида тегишли чоралар белгиланди – O'zbekiston Milliy paralimpiya qo'mitasi\nМактабларда таълим жараёни бир вақтнинг ўзида икки хил шаклда: ҳам анъанавий, ҳам масофавий шаклда йўлга қўйилади. Ўқувчилар учун интернетдан фойдаланишда имтиёзли «Мактаб» тариф режаси жорий этилади.\nПрезидент Шавкат Мирзиёев раислигида 28 август куни умумий ўрта таълим муассасаларида ўқув йилига тайёргарлик масалалари бўйича видеоселектор йиғилиши ўтказилди.\n«Бутун дунёга ёйилган коронавирус пандемияси таълим соҳаси олдига ҳам янги муаммо ва талабларни қўймоқда. Мамлакатимизда коронавирус инфекцияси аниқланганидан сўнг, 16 мартдан бошлаб, анъанавий таълим жараёнлари вақтинчалик тўхтатилган эди. Болалар уй шароитида онлайн таҳсил олди.\nЯнги ўқув йили яқинлашгани сари барча ота-оналарни ўқиш қачон ва қай тарзда бошланиши қизиқтирмоқда. Бугунги кунда мактаб ўқувчилари сони 6,2 миллиондан зиёдлиги инобатга олинса, юртимизда бу масалага бефарқ оила йўқлигини айтиш мумкин.\nШу мақсадда, Халқ таълими вазирлиги томонидан алоҳида сўровнома тузилиб, ҳар бир ота-онанинг фикри батафсил ўрганилди. Бу тадбирда 5,5 млн нафар ота-она иштирок этди. Уларнинг 76 фоизи таълим жараёнини мактабга қатнаган ҳолда, яъни анъанавий шаклда олиб бориш тарафдори бўлган. 24 фоизи эса масофавий шаклда – теледарслар орқали давом эттиришни маъқул кўришган.\nАхборот технологиялари ва коммуникацияларини ривожлантириш вазирлигига жойларда рақамли телевидение сигнали ва интернет тезлигини таъминлаш, чекка ҳудудлардаги коммуникация тизимларини тўлиқ тестдан ўтказиш бўйича кўрсатма берилди. Ўқувчилар учун интернетдан фойдаланишда имтиёзли «Мактаб» тариф режаси жорий этилиши айтилди.\nДавлатимиз раҳбарининг шу йил 26 августдаги «Аҳолини ижтимоий қўллаб-қувватлашга қаратилган қўшимча чора-тадбирлар тўғрисида»ги қарорига асосан, педагоглар 1 октябрга қадар гриппга қарши бепул эмланади. Шу билан бирга, ўқитувчиларнинг меҳнатини муносиб рағбатлантиришга кўрсатма берилди.\nЙиғилишда вазирлар ва вилоят ҳокимлари кун тартиби юзасидан ахборот берди», – дейилади президент матбуот хизмати хабарида.


Покистон-Афғонистон чегарасида яна отишмалар кузатилди.\n26 январ 2021, Тошкент вақти: 17:51\nПокистон ҳарбийлари отишма мамлакатнинг Хуррам вилоятида рўй берганини билдирди. Афғонистон томони эса бу хабарга ўз муносабатини билдирганича йўқ.\nИкки давлат чегарачилари ўртасидаги тўқнашувлар 13 май куни бошланган эди. Афғонистон ҳукуматининг билдиришича, Покистон билан чегарадаги мунозарали ҳудуддаги тўқнашувларда 13 киши, жумладан, аёллар ва болалар ҳалок бўлган. Томонлар тўқнашувлар бошланишига бир-бирини айблаб келмоқда.\nКуни-кеча Покистоннинг Кобулдаги элчихонаси олдида норозилик намойиши бўлиб ўтган эди. Намойишчилар икки давлат чегарачилари ўртасидаги тўқнашувларда афғонистонлик фуқаролар ўлдирилганига норозилик билдирганди.


Кунлик ўсиш ва соғайиш ҳолатлари бўйича янги энг юқори кўрсаткичлар қайд этилиши давом этмоқда.\nЎзбекистон Соғлиқни сақлаш вазирлиги 1 август куни мамлакатда коронавирусга чалиниш билан боғлиқ 774та янги ҳолат аниқлангани ҳақида хабар берди. Бу – ҳозиргача кузатилган энг юқори кунлик ўсиш.\nШу билан бирга, кун давомида COVID-19`дан тузалганлар сони бўйича ҳам рекорд янгиланди – 835 бемор касалликдан фориғ бўлди.\nВазирлик яна 5та ўлим ҳолати ҳақида хабар берди, уларнинг барчаси – Тошкент шаҳрида рўй берган.\nЭндиликда ССВ статистикасига асосан, жами ҳолатлар сони 24 783, тузалганлар 15 299 нафар, вафот этганлар камида 147 кишини ташкил этмоқда.\nЯнги ҳолатлар (+774)\n774та янги ҳолатнинг барчаси «коронавирусга чалинган беморлар билан мулоқотда бўлгани сабабли намуна олинган фуқаролар орасида» аниқланган.\n14та ҳудудий бирликнинг 10тасида янги зарарланиш ҳолатлари қайд этилди.\nТошкент шаҳри – 484\nТошкент вилояти – 190\nАндижон вилояти – 22\nБухоро вилояти – 21\nҚашқадарё вилояти – 18\nСирдарё вилояти – 16\nФарғона вилояти – 13\nНавоий вилояти – 4\nСурхондарё вилояти – 4\nҚорақалпоғистон – 2\nЎзбекистонда кетма-кет олтинчи кун соғайиш бўйича рекорд янгиланмоқда. 1 августда 11та ҳудудда жами 835 кишининг тузалгани маълум бўлди.\nТошкент шаҳри – 396\nТошкент вилояти – 184\nБухоро вилоятида – 98\nСурхондарё вилояти – 36\nАндижон вилояти – 32\nСамарқанд вилояти – 30\nҚашқадарё вилояти – 17\nНаманган вилояти – 15\nСирдарё вилоятида – 14\nНавоий вилояти – 5\nЖиззах вилояти – 4\nФарғона вилояти – 4\nДаволанаётганлар ва оғир аҳволдаги беморлар\nРасмий статистикага кўра, касаллик қайд этилган жами 24 783 бемордан 15 299 нафари соғайиб, даволаниш кўрсаткичи 61 фоизни ташкил этмоқда.\nАйни пайтда коронавирус инфекциясидан 9 337 киши даволанмоқда.\nУлардан 592 нафарининг аҳволи оғир, 185 нафари эса ўта оғир аҳволда.\nССВ 1 август куни Қорақалпоғистон Республикаси раҳбари Муса Ерниязовнинг вафотини тасдиқлаб, ундан ташқари коронавирусдан яна 5та ўлим ҳолати ҳақида хабар берди.\nВазирлик расмий статистикасида ўлим ҳолатлари сони 147тага етди. Аммо бу ҳисобдан Ўзбекистондаги барча ўлим ҳолатлари ҳам ўрин олаётгани йўқ.\n1 август куни Тойлоқ тумани прокурори Фарҳод Абдухолиқов 58 ёшида коронавирус асоратларидан вафот этди. Шунингдек, Тошкент вилоят суди судьяси Хайриддин Шермуҳамедов 31 июль куни, 53 ёшида пандемия қурбони бўлгани маълум бўлди. Ушбу икки ҳолат бўйича ССВ ахборот берганича йўқ.\nБиринчи ўлим. 26 июль куни Вирусология илмий-текшириш институти клиникаси реанимация бўлимига ётқизилган 75 ёшли эркак вафот этди.\nИккинчи ўлим. 20 июль куни Эпидемиология, микробиология ва юқумли касалликлар илмий-текшириш институти клиникасига ётқизилган 67 ёшли аёл вафот этди.\nТошкент шаҳар Олмазор туманида яшаган 67 ёшли М.Т. (аёл)да 12 июль кунидан тана ҳарорати кўтарилган, уй шароитида даво муолажаларини олган. 20 июль куни эса нафас етишмовчилиги белгилари кучайиб, Эпидемиология, микробиология ва юқумли касалликлар илмий-текшириш институти клиникасига ётқизилган.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир респиратор дистресс синдроми, ўткир юрак қон-томир ва нафас етишмовчилиги асоратлари билан кечган. Беморда юрак ишемик касаллиги, зўриқиш стенокардияси, гипертония, артериал гипертензия, семизликнинг 3-даражаси каби ҳамроҳ касалликлар ҳам бўлган.\nУчинчи ўлим. 15 июль куни Эпидемиология, микробиология ва юқумли касалликлар илмий-текшириш институти клиникасига ётқизилган 59 ёшли аёл вафот этди.\nТошкент шаҳар Яккасарой туманида яшаган 59 ёшли М.М. (аёл)да 15 июль куни COVID-19 тасдиқланган ва Эпидемиология, микробиология ва юқумли касалликлар илмий-текшириш институти клиникасига ётқизилган. Унга COVID-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир респиратор дистресс синдром, ўткир нафас ва юрак қон-томир етишмовчилиги, полиорган етишмовчилик, ўткир буйрак етишмовчилиги каби асоратлар билан кечган.\nБеморда 2014 йил буйрак трансплантацияси амалиёти бажарилган бўлиб, 2017 йилда кўчириб ўтказилган буйрак ўз вазифасини бажаришдан тўхтаган ва у доимий гемодиализ олиб юрган. Шунингдек, унда қандли диабет, юрак ишемик касаллиги, стабил зўриқиш стенокардияси, гипертония, артериал гипертензия, сурункали буйрак етишмовчилиги, семизликнинг 3-даражаси каби ҳамроҳ касалликлар ҳам бўлган.\nТўртинчи ўлим. 20 июль куни Зангиотадаги ихтисослаштирилган шифохонага ётқизилган 67 ёшли эркак вафот этди.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир респиратор дистресс синдроми, ўткир юрак қон-томир ва нафас етишмовчилиги асоратлари билан кечган. Бундан ташқари, бемор юрак ишемик касаллиги, зўриқиш стенокардияси, гипертония, артериал гипертензия каби ҳамроҳ касалликлар билан ҳам оғриган.\nБешинчи ўлим. 25 июль куни Зангиотадаги ихтисослаштирилган шифохонага ётқизилган 64 ёшли эркак вафот этди.\nБеморга COVID-19 инфекцияси ўта оғир кечиши ва икки томонлама пневмония ташхиси қўйилган. Хасталик нафас етишмовчилигининг 3-даражаси ҳамда ўткир юрак қон-томир етишмовчилиги асоратлари билан кечган. Беморда юрак ишемик касаллиги, стабил зўриқиш стенокардияси, гипертония, артериал гипертензиянинг 3-даражаси ва семизликнинг ҳам 3-даражаси каби ҳамроҳ касалликлар ҳам бўлган.


Rost24 - «Порахўр замҳокимлар» рейтинги\n«Порахўр замҳокимлар» рейтинги\nЎзбекистонда кўпинча ер ажратиш масаласида ҳоким ўринбосарлари пора олишади. Асосийси негадир уларда турли муддатлар жазо сифатида тайинланади.\nRost24.uz сайти «порахўр замҳокимлар» рейтингини эълон қилади!\nДемак, рейтингимизни юқорида таъкидлаганимиз Қашқадарё вилоятининг Миришкор тумани ҳокимининг ўринбосари Умид Яхшиев очиб беради. У 50 000 доллар пора олаётган вақтида ушланган. Умид Яхшиев подполковник унвонига эга ва бунга қадар Қашқадарё ИИБ бошқармаси бошлиғи ўринбосари лавозимида ишлаб келган. Ҳоким ўринбосари, маҳалла ва оилани қўллаб-қувватлаш бўлими бошлиғи лавозимига эса 2021 йилнинг ноябрь ойидан киришган. Умид Яхшиев фуқарога ер олиб беришни ваъда қилиб 80 000 доллар талаб қилган ва ундан 50 000 АҚШ долларини олаётганда ҳуқуқни муҳофаза қилувчи органлар томонидан қўлга олинганлиги маълум қилинди.\nҲозирда мазкур ҳолат юзасидан Ўзбекистон Республикаси Жиноят кодексининг 168 (фирибгарлик) ва 28, 211 (пора бериш) моддалари билан жиноят иши қўзғатилган.\n40 000 АҚШ доллар\nБундан бир неча кун аввал Чиноз тумани ҳокимининг иқтисодий масалалар бўйича биринчи ўринбосари 40 000 доллар пора билан ушлангани ҳақида хабар берилди. Юлдашев Умид Азимович Оққўрғон туманида жойлашган фермер хўжалигига тегишли бўлган суғориладиган 35 гектар ер майдонини сотиш ва ҳужжатларни туман ҳокимлигида ишловчи танишлари орқали расмийлаштириб бериш эвазига келишилган 90 000 АҚШ долларидан 40 000 АҚШ долларини олган вақтида қўлга тушган.\n25 000 АҚШ доллар\nТошкент вилояти Қибрай тумани ҳокимининг ўринбосари Ж. Машрапов хусусий тадбиркорга майдони 9 гектар бўлган ерни $60 минг эвазига таклиф этиб,25 минг доллар олаётганда қўлга олинди. Унга нисбатан жиноят иши қўзғатилган.Бу ўринбосарни қайси поғонага жойлаштиришни билмадик. Чунки. у олган пора миқдори шу пайтгача ҳар хил миқдорда айтилади. Масалан, Газета.уз, ББС.узбек сайтларида берилган хабарларида 15 октябрь куни Ўзбекистон президенти ҳузурида ўтказилган коррупцияга қарши курашиш масалаларига оид йиғилишда Қибрай туман ҳокими ўринбосарининг 35 минг доллар пора олгани ҳақида маълумот берилган. Бош прокурор Ниғматилла Йўлдошев эса Ж.Машрапов олган пора миқдорини 15 минг доллар эканлигини айтган:\n«Қибрай тумани ҳокимининг ўринбосари Машрапов «Flower sity» жамияти раҳбари Аҳмедовга қарийб 10 гектар ер ажратиб бериш эвазига 15 минг доллар пора олган. Бундан ташқари, Машрапов ўзи ташкил қилган «Салом Мега Строй» жамиятига туманнинг турли ҳудудларидан жами 10 гектар ерни гўё иссиқхона ажратиш ва сабзавотчиликни йўлга қўйиш мақсадида ажратилишига эришиб, кейинчалик ушбу ер майдонларини 60 минг долларга сотиб юборган».\nСуд ҳукмига кўра, Жамшид Машрапов Жиноят Кодексининг тегишли моддалари асосида 11 йил озодликдан маҳрум қилинган.\nТошкент вилояти Бўстонлиқ тумани ҳокимининг ўринбосари З.Мирзаходжаев ҳам Бўстонлиқ тумани ҳудудида жойлашган 5 сотих ер майдонини 25 000 доллар олаётган вақтида ушланган. Унга нисбатан 10 (ўн) йил 1 (бир) ой муддатга озодликдан маҳрум қилиш жазоси тайинланган.\n20 000 АҚШ доллар\nФарғона вилояти, Бувайда тумани ҳокимининг биринчи ўринбосари М.Деҳқанов жорий йилнинг октябрь ойида Бувайда туманида жойлашган «Эркин иқтисодий ҳудуд»дан тадбиркорлик фаолияти билан шуғулланиш учун 50 сотих ер майдонини расмийлаштириб бериш эвазига 20 000 АҚШ доллари олган вақтида жиноят устида қўлга олинган.Фарғона вилояти, Бувайда тумани ҳокимининг биринчи ўринбосари М.Деҳқанов жорий йилнинг октябрь ойида Бувайда туманида жойлашган «Эркин иқтисодий ҳудуд»дан тадбиркорлик фаолияти билан шуғулланиш учун 50 сотих ер майдонини расмийлаштириб бериш эвазига 20 000 АҚШ доллари олган вақтида жиноят устида қўлга олинган.\nЎтган йил август ойида Қўқон шаҳар ҳокимининг биринчи ўринбосари Абдуҳалилжон Нурматов ва вилоят минтақавий темир йўл узели молия бўлими бошлиғи пора устида қўлга олинган эди. Улар 2,5 гектар ер майдонида бино ва иншоотлар қуриш бўйича аукционда ғолиб бўлиш эвазига тадбиркордан 180 минг доллар талаб қилишган. Ушбу маблағлардан 10 000 долларини олаётган пайтида ушланган. Суд хукми ўқилиб, 5,5 йилга қамоқ жазоси берилган.\nНаманганда ҳам 10 000 АҚШ долларлик пора билан Янгиқўрғон туман ҳокими ўринбосари ушланган эди. Туман ҳокимининг қишлоқ хўжалиги масалалари бўйича ўринбосари Элёржон Ортиқов 10 000 доллар эвазига 10 гектар ерни олиб беришни ваъда қилган. Янгиқўрғон туман матбуот котибининг маълум қилишича, у ҳозир қамоқда.\n6000 АҚШ доллари\nНавоий вилояти Навбаҳор тумани ҳокимининг иқтисодий масалалар бўйича ўринбосари Ойбек Хаиров 6000 АҚШ доллари миқдорида пора билан қўлга тушган эди. Ҳоким ўринбосари туманда балиқчилик билан шуғулланиш ниятида бўлган тадбиркорга ер ажратиб бериш учун юқорида келтирилган миқдорда пора олган. Айрим маълумотларга кўра Конимех туманидаги балиқчиликка ихтисослашган масъулияти чекланган жамиятга Навбаҳор туманидаги сув коллекторида мақсадсиз оқиб ётган сувни 6 км дан ортиқроқ масофада ариқ қазиб олиб келиш учун туман ҳокимининг тегишли қарорини чиқартириб бериш эвазига олган. Жиноят кодексига кўра унга 7 йил жазо тайинланган. Аммо кўп ўтмай суд қарорига кўра жазо муддати «қилмишига номуносиб тортилган жазо» бўлгани учун 5 йилга қисқартирилган. Шунингдек, расмий ҳужжатда унинг аслида 4000 АҚШ доллари ҳамда 16 000 000 сўм олгани ёзилган.\n5000 АҚШ доллари\nТошкент шаҳар Юнусобод тумани ҳокимининг архитектура, капитал қурилиш ва коммуникацияларни ривожлантириш масалалари бўйича ўринбосари Э.З фуқарога ўзбошимчалик билан қурилган иморатга эгалик ҳуқуқини берувчи туман ҳокимининг қарорини чиқариб бериш эвазига 5000 доллар олаётган вақтида қўлга тушган. Сўнги маълумотларга қараганда ҳоким ўринбосари 3,5 йилга озодликдан маҳрум қилинган. У узоқ йиллар давомида «Ўзуйжойжамғармабанк» банки тизимида раҳбар лавозимларида ишлаган, "Makon Kapital Invest" МЧЖ таъсисчиси ва молия масалалари бўйича маслаҳатчи ҳам бўлган.\n2000 АҚШ доллари\nЖиззах шаҳри ҳокимининг биринчи ўринбосари в.б. $2000 пора билан қўлга тушди. Шаҳар ҳокимининг биринчи ўринбосари вазифасини бажарувчи Ойбек Нурматовни ижтимоий соҳа объектларини қуриш ва таъмирлаш бўйича ўтказиладиган тендер савдоларини олиб бериш эвазига тадбиркордан 2000 доллар талаб қилган. У бир вақтнинг ўзида шаҳар иқтисодий тараққиёт ва камбағалликни қисқартириш бўлими бошлиғи вазифасини бажарувчи ҳисобланган.\n1 500 АҚШ доллари\nТошкент вилояти Оққўрғон тумани ҳокими ўринбосари Алишер Тўймачов, Кадастр бўлими бошлиғи И.Қорабоев билан биргаликда 18 март куни Оққўрғон туманида жойлашган 1,5 га ер майдонини 1500 АҚШ долларига сотаётган вақтида жиноят устида қўлга олинган. Суд ҳукми билан унга 5 йил 6 ой муддатга озодликдан маҳрум қилган.\nТег: Ҳоким ўринбосари порахўрлик Рейтинг\nбир пайтлар 400 000 ва 200 000 олганлар хам бор эдику,